text:
नवका- पुरनका लेख सर्च करु...
बिहार मे विकास के जीत
आखिर बिहार मे विकासक जीत भ गेल. विकास के आगां सभ मुद्दा पाछां पड़ि गेल. जाति...धर्म...भाई-भतीजा जैसन सभ समीकरण फेल भ गेल. नीतीश कुमार जीके भारी बहुमत मिल रहल छनि.
जीत के खुशी मे पत्रकार सं बात करैत नीतीश कुमार जी कहबो कएलखिन्ह जे एहि चुनाव के सभसं पैघ गप रहल लोक के जातिवाद के नकारि देनाए. लोक ओहि पर ध्यान नहि द विकास पर मोहर लगौंलखिन्ह.
एहि बेर नीतीश जीक एहन आंधी चलल जे लालूजीक लालटेन बुझि गेल. एहन उम्मीद खुद जेडीयू-बीजेपी के एनडीए गठबंधन के सेहो नहि छल. मुदा बिहार के जनता हिनका पर अपन पूरा भरोसा देखा देलखिन्ह.
नीतीश जीक जीतक एकटा कारण अहां बड़का संख्या मे महिला सभ के वोट देबय लेल आगां अनाए सेहो कहि सकय छी. महिला सभ वोट गिराबय लेल देर तक वोट लाइन मे लागल रहलीह.
असल मे एकर बुनियाद पंचायत चुनाव के टाइम मे पड़ि गेल छल जखन नीतीश जी महिला सभ के लेल पचास प्रतिशत आरक्षण लागू करने छलखिन्ह. एहि सं हुनका सभ मे जागरूकता फैलल.
एहि चुनाव मे मतदाता के फैसला सं ई साबित भ गेल जे लोक आब फेर सं ओहि अंधकारमय बिहार मे... पिछड़ल बिहार मे...अंधेरगर्दी वाला बिहार मे जाए के लेल तैयार नहि अछि.
दुनिया के सामने इहो साबित भ गेल जे बिहार बदलि रहल अछि...लोक बदलि रहल अछि... लोकक सोच बदलि रहल अछि...आओर ओ एहि सकारात्मक बदलाव के पसंद करि रहल अछि.
एहि बेर के चुनाव नतीजा सं इहो साफ भ गेल अछि जे अहां नीक काज करब त लोक अहां के खारिज नहि करत. अहां जातिगत समीकरण सं दूर काज के बल पर सेहो जीत सकैत छी.
एहि सं नेता सभ काज करय लेल... विकास के आगां बढ़ाबय लेल विवश होताह. हुनका पर ई प्रेशर रहतन्हि जे अगर काज नहि करब त मतदाता हुनका पटखनी द सकय छथिन्ह.
सदस्यता लें टिप्पणियाँ भेजें (Atom)


c: text/html

text:
आधिकारिक भाषा
आधिकारिक भाषा, कोनो राज्य या देशक घोषित भाषा होइत अछि जे की सम्पुर्ण राजकीय प्रायोजनसभमे प्रयोग होइत अछि । उदाहरणतः नेपालक सम्पूर्ण भाषा राष्ट्रभाषा छी आ भारतक राष्ट्रभाषा हिन्दी छी ।
बोली, विभाषा, भाषा आ राजभाषा[सम्पादन करी]
ओना तँ बोली, विभाषा आ भाषाक मौलिक अन्तर बताए पेनाए कठिन अछि, कियाकी एहिमे मुख्यतया अन्तर व्यवहार-क्षेत्रक विस्तार पर निर्भर अछि । वैयक्तिक विविधताक कारण एक समाजमे बाजल जाइवाला एके टा भाषाक कयन रूप देखाएल गेल अछि । मुख्य रूपसँ भाषाक याह रूपसभकें अपना लोकनि ई प्रकार देखैत छी ।
(१) बोली,
(२) विभाषा आ
(३) भाषा (अर्थात परिनिष्ठित या आदर्श भाषा)
बोली भाषाक छोट एकाई छी । एकर सम्बन्ध गाम या मण्डलसँ रहैत अछि । एहिमे प्रधानता व्यक्तिगत बोलीकें रहैत अछि आ देशज शब्दसभ तथा घरेलू शब्दावलीक बाहुल्य होइत अछि । ई मुख्य रूपसँ आम भाषा छी । अतः एहिमे साहित्यिक रचनासभकें प्रायः अभाव रहैत अछि । व्याकरणिक दृष्टिसँ सेहो एहिमे असाधुता होइत अछि ।
विभाषा कऽ क्षेत्र बोलीकें अपेक्षा विस्तृत होइत अछि ई एक प्रान्त या उपप्रान्तमे प्रचलित होइत अछि । एक विभाषामे स्थानीय भेदसभक आधार पर बहुतेक बेलीसभ प्रचलित रहैत अछि । विभाषामे साहित्यिक रचनासभ मिल सकैत अछि ।
भाषा, अथवा कही परिनिष्ठित भाषा या आदर्श भाषा, विभाषाक विकसित स्थिति छी । एकरा राष्ट्र-भाषा या टकसाली-भाषा सेहो कहल जाइत अछि ।
प्रायः देखल जाइत अछि की विभिन्न विभाषासभमे सँ कियो एक विभाषा अपन गुण-गौरव, साहित्यिक अभिवृद्धि, जन-सामान्यमे अधिक प्रचलन आदिक आधार पर राजकार्यक लेल चुनि लेल जाइत अछि आ ओकरा राजभाषा कऽ रूपमे या राष्ट्रभाषा घोषित करि देल जाइत अछि ।
आधिकारिक भाषा, राज्यभाषा, राष्ट्रभाषा आ राजभाषा[सम्पादन करी]
कोनो प्रदेशक राज्य सरकारद्वारा ओ राज्यक अन्तर्गत प्रशासनिक कार्यसभकें सम्पन्न करवाक लेल जे भाषाक प्रयोग कएल जाइत अछि, ओकरा आधिकारिक भाषा कहल जाइत अछि । ई भाषा सम्पूर्ण प्रदेशक अधिकांश जन-समुदायद्वारा बाजल आ समझल जाइत अछि । प्रशासनिक दृष्टिसँ सम्पूर्ण राज्यमे सर्वत्र ई भाषाकें महत्त्व प्राप्त रहैत अछि ।
एहो सभ देखी[सम्पादन करी]
बाह्य जडीसभ[सम्पादन करी]
- राजभाषा हिन्दी (गुगल पुस्तक ; लेखक - भोलानाथ तिवारी)
- राजभाषा हिन्दी : विवेचना और प्रयुक्ति (गूगल पुस्तक ; लेखक - डॉ किशोर वासवानी)
- राजभाषा सहायिका (गूगल पुस्तक ; लेखक - अवधेश मोहन गुप्त)
- भारत सरकार का राजभाषा विभाग
- संसदीय राजभाषा समिति
- राजभाषा विकास परिषद

robotstxt: allowed

filter: keep


text:
बम्बइ. मिथिला फाउन्डेशन द्वारा बम्बइ केर बिरला मातोश्री सभागार मे रविदिन ४ नवम्बर २०१२ कों मिथिला महोत्सवक सफलतापूर्वक आयोजन कयल गेल. एहि अवसर पर प्रतिभावान छात्र लोकनि केर सम्मान कयल गेल संगहि भव्य सांस्कृतिक कार्यक्रम सेहो भेल. कार्यक्रम में मुख्य अतिथि राजनेता संजय झा छलाह. विशिष्ट अतिथिक रूप मे उपस्थित छलाह यू. एस. झा, संतोष कुमार झा, विजय झा, ज्ञानेश्वर दुबे, एससी मिश्र एवं जेएन झा। संस्था दिस सं किछु सम्माननीय अतिथिक स्वागत कयल गेल जाहि मे भोगेन्द्र झा, देवलोचन चौधरी, महेश झा, धीरज झा, प्रोफ. रत्ना झा, मोहन मिश्र, डॉ वशिष्ट मिश्र, पत्रकार राजेश मिश्र, युके सिंह, डीडी त्रिपाठी, फूल सिंह. सम्मानित होमयवला छात्र मे आशा झा, केशव शैलेन्द्र झा, अनुराधा कृष्ण कुमार झा, विजय कुमर ललन झा, आशीष मिश्र छलाह. ई सभ माध्यमिक मे 90% सँ बेसी अंक आनयवला विद्यार्थी छथि. सभ सं बेसी 92.38% अंक मैथिल ललना आशा झा छथि.सांस्कृतिक कार्यक्रम मे ज्ञानेश्वर दुबे अपन चर्चित गीत 'टनाटन घंटी बाजे' सँ लोकक मोन मोहलनि आ सुरेश आनंद अपन रंगबिरंगा अंदाज सँ श्रोता कें झुमा देलनि. श्रुति झा, राघव कुमार, संजीव झा केर प्रस्तुति बहुत नीक रहल. कार्यक्रमक आरम्भ मंगलाचरण सँ भेल जे पं धर्मानंद झा केर नेतृत्व मे पं गौरीकांत झा, पं प्रेमकांत मिश्र, पं प्रमोद कुमार झा, पं बसंत झा द्वारा प्रस्तुत कयल गेल. संचालन पंकज झा कयलनि. एहि सत्र मे गोसाओनिक गीत, भगवती गीत, नचारी आ भजन गाओल गेल. दोसर सत्र मे अतिथि स्वागत आ तेसर सत्र मे भव्य सांस्कृतिक कार्यक्रम भेल.
(Report : मिथिमीडिया ब्यूरो )
Tags: हालचाल


text:
प्रगतिशील मैथिली समाद पोर्टल अछि मिथिमीडिया. एकर मुख्य उद्देश्य मिथिला ओ मैथिलीक विभिन्न हलचल ओ हालचाल प्रकाशित ओ प्रसारित करब अछि. संगहि ई मिथिला, मैथिली ओ मैथिलक संस्था, अभियान व कार्यक्रमक ऑनलाइन प्रचारक काज सेहो करैत अछि. पाठक केर अभिरूचि कें देखैत एहि ठाम साहित्य, सिनेमा व अन्यान्य विषय केर सामग्री उपलब्ध अछि.
मैथिली, मिथिला ओ मैथिल सं सम्बंधित पर्याप्त कार्यक्रम सालभरि देश-विदेश मे होइत अछि. एहि विषय मे जनतब सेहो मीडिया केर विभिन्न माध्यम सं सोझां अबैत रहैत अछि. मुदा कोनो एहन माध्यम नहि अछि जतय सभ कार्यक्रमक एकठाम समुचित जनतब हो. कार्यक्रमक खंडित ओ आंशिक जनतब अपर्याप्त सिद्ध होइछ. एहना मे एकठाम पाठकक पिपाषा ओ जिज्ञासुक जिज्ञासा कें शांत करबाक हेतु चुरुक भरि जल ओ जनतब थिक मिथिमीडिया.
मैथिली मे अछिनरे वेब पोर्टल अछि. समाद, संगीत, साहित्य आदि विषयक वेबसाइट केर कोनो कमी नहि अछि. वेब पर मैथिली केर उपस्थिति अन्य भारतीय भाषा सं कम नहि अछि. तथापि शुद्ध ओ सटीक मैथिली समाद पोर्टलक खगता बनले अछि. एहि खगता कें पूर्ण करबाक उद्देश्यक एक प्रयास थिक मिथिमीडिया.
सतत प्रगतिशील साकांक्ष समदिया


text:
माय, मातृभूमि आ मातृभाखाक प्रति मैथिलक चेतना मउलाएल अछि कहैत कनियो ठोर नहि कंपैत अछि. एकैसम शताब्दीक दोसर दशक मे आबि चेतनाक बात करब ओहुना बइमानी सन लगैत अछि. एखन समूचा ग्लोब एक गामक रूप ल' नेने छैक. ग्लोबल होयबाक चक्कर मे चेतना चौपट भेल जा रहल छैक. जुग जे हो मुदा माय, मातृभूमि आ मातृभाखाक महत्ता रहबे करतैक. चेतना शून्य भेने 'महत्ता' कोन खत्ता मे जा खसतै से हथोरियाबय मे सेहो कएक जुग लागि जेतैक. बेसी विलम्ब भेने कप्पार पिटने किछु लाभ नहि होयत. चेतबाक समय आबि गेल छैक आ चेतना कें हरिअयबाक बेर सेहो. अभिभावक केर सूगा-नूनू, शिक्षकक मेरे को-तेरे को आ बजारक दिस-दैट बुझि गेल पीढ़ी मे अपन भाखा, क्षेत्र आ समाजक प्रति कर्त्तव्यबोध छैक. मुदा एखन जन्महि सं जे बजारक दिस-दैट सिखयबाक ट्रेंड चलल अछि, ताहि सं आगां चलि क' मायक मान, मातृभूमिक सम्मान आ मातृभाखाक आन सभ धुसरित होयत. जिज्ञासा आ नव आशाक संग किछु युवा मैथिल सं बात केनहुं त' जतबे संतोष भेल ततबे अफ़सोस.
महानगरीय जिनगी मे नीक जकां एडजस्ट क' चुकल मुकेश केर कहब छैक, 'मिथिला/मैथिली सं हमरा की? हमरा केओ कहबो ने कयलक जे हमर मातृभाषा मैथिली अछि. ओ त' जेना -जेना ज्ञान भेल, ज्ञात भेल जे मैथिली हमर मातृभाषा अछि. मैथिली मातृभाषा रहितहुं, हम अपना कें हिंदी भाषी बुझैत छलहुं. ओहुना हमरा एहि सं कोनो माने मतलब नहि अछि. हं...कतहु मैथिली-मिथिला केर जिक्र होइत छैक त' कने आकर्षित होइत छी.'
एहिना एक आओर युवक रजनीश केर कहब छैक, 'मैथिली गाम-घरक भाषा छैक. हम बेसी काल मधुबनी मे रहैत छी. हमरा घर मे सभ हिंदी बजैए. हं...घरक बाहर फेर मित्र सभ सं मैथिली मे बात करैत छी.'
कक्षा नवम केर छात्र किशोरक बात सुनि स्तब्ध भ' गेलहुं. ओ कहलक जे ओकरा संगे नन्हियेटा सं घरक लोक हिंदी मे बात करैत छैक. मुदा ओकरा मैथिली बजैत नीक लगै छैक आ ओ घर मे त' नहि मुदा अवसर भेटने मैथिली बाजय सं परहेज नहि करैत अछि.
रजनीक अनुसार महानगर मे रहितो ओ स्वाभाविक रूपें मैथिली बजैत अछि. आवश्यकते भेने आन भाषाक प्रयोग करैत अछि. मिथिला केर संस्कारे ओकरा अपन जडि सं जुडल रहबा मे सहायक होइत छैक.
उपर किछु युवा मैथिल केर बात उद्धृत अछि, जाहि सं स्पष्ट अछि जे मैथिल चेतनाक पल्लवन आ ह्रास दुनू घरे सं होइत छैक. एहू बात केर संकेत भेटल अछि जे कतहु ने कतहु मोन मे मैथिल चेतना बैसल रहैछ जे सुसुप्तावस्था मे जमकल रहैत अछि. कोनो संस्कृति केर संवाहक भाषा होइत छैक. भाषाक संरक्षण सं सांस्कृतिक संरक्षणक गारंटी भेटैत छैक. एहन बात नहि छैक जे चेतना केर क्षरण मात्र मिथिले मे भ' रहल छैक.मुदा एतेक निश्चय छैक जे मैथिल समाज चेतना शून्य नहि त' शून्यता केर स्थितिक एकदम लगीच छैक. मिथिलाक सामाजिक, सांस्कृतिक आ भाषायी चेतनाक रूप मे आजुक युवा केर भूमिका कें केंद्र क' किछु सक्रिय मैथिल युवा सं बात केर क्रम मे उत्साह सं भरि गेल छलहुं.
सामाजिक काज मे रूचि रखनिहार प्रदीप कें जखन मिथिला मे युवाक भूमिकाक विषय मे पूछल त' ओ बिहुँसि उठल फेर बाजल जे मिथिलाक युवा कें आइ बुझले नहि छैक जे मिथिला की छैक आ कतय छैक. शिक्षा केर माध्यम मैथिली हो त' स्थिति सुधरत.
स्वरोजगार मे लागल नवल केर अनुसार मिथिलाक युवा कें अपन संस्कृति आ भाषा प्रेम एहू लेल दबल रहैत अछि, जे सभ कें बुझल छैक जे गाम छोड़हि पड़त, त' किएक मोह रहत.
एहिना अनेक मैथिल युवा सं संवादक क्रम मे ज्ञात भेल जे मैथिल चेतना पर घरे सं चोट कयल जाइत अछि. बहुतो एहन पक्ष आ तर्क अछि जकर त्वरित समाधान संभव नहि अछि. तथापि एक आशाक इजोत देखल जे मैथिल युवा मे मिथिला/मैथिली प्रति मोह छैक. एकैसम शताब्दी मे मैथिलीक आठम अनुसूची मे दर्ज भेने सरकारी स्तर पर भने ने कोनो काज भेल हो, मुदा मैथिल केर सक्रियता बढ़ल अछि आ एहि सक्रियता मे युवा हस्तक्षेप सोन सन भविष्यक छाहीं देखबैत अछि. — नवकृष्ण ऐहिक
Tags: आलेख


text:
खुशी मनाबय लगलाह.
नवका- पुरनका लेख सर्च करु...
विश्व चैम्पियन भारत
भारत 28 साल के बाद एक बेर फेर सं विश्व चैंपियन बनि गेल अछि. मुंबई के वानखेड़े स्टेडियम मे श्रीलंका के 6 विकेट सं हराsक कप्तान महेन्द्र सिंह धोनी के टीम इंडिया एकटा नवका इतिहास रचि देलक.
1983 के बाद दोसर बेर भारत के माथ पर विश्व विजेता बनय के सेहरा बंधल अछि. एहन पहिल बेर भेल जे कोनो मेजबान विश्वकप जीतय मे सफल भेल. विश्वकप जीतय के संग देश जश्न मे डूबि गेल. सभ लोक घर सं बाहर निकल
खुशी मनाबय लगलाह.
खुशी मनाबय लगलाह.
भारत के जीततहि राति के बारह बजे जेना दिन के बारह बजि गेल होए. दिवाली...होली आओर ईद एकहिं संग मनय लागल. लोक पटाखा फोड़य लगलाह.... अबीर लगाबय लगलाह... एकदोसरा सं ल-गला मिल बधाई देय लगलाह.
दिल्ली के प्रेस क्लब सं मैच देखि जखन इंडिया गेट दिस बढलौं त लागल जेना पूरा दिल्ली-एनसीआर ओतय उमड़ि आएल अछि. सभ लोक उत्साह सं भरल...कपड़ा...लत्ता उतारि दिगंबर जकां बनल. सभ के मुंह सं एकहि नारा निकलि रहल छल... इंडिया !!!...इंडिया !!!
ओना भारत जखन बल्लेबाजी करय लागल आओर सहवाग आओर सचिन जल्दीए आउट भ गेलाह त लोक के मुंह उतरि गेल छलनि. ओ सभ निराश भ गेल छलखिन्ह. मुदा गौतम गंभीर (97 रन) आओर धोनी के कप्तानी (91) पारी सं देश विश्व विजेता बनि गेल.
धोनी के कप्तानी के जतेक तारीफ कएल जाए कम होएत. ओ हर मैच मे अपना हिसाब सं खिलाड़ी के फेर-बदल करैत रहलाह आओर हुनकर ओ फैसला सही साबित होएत रहल. चाहे ओ अश्विन... नेहरा आ फेर श्रीसंत के खिलाबय के फैसला होए.
धोनी के मैन आफ द मैच आओर युवराज सिंह के मैन आफ द सीरीज के खिताब सं नवाजल गेल. श्रीलंका के 1996 के बाद फेर सं विश्व चैम्पियन बनय के सपना धरल के धरल रहि गेल. अंतर्राष्ट्रीय क्रिकेट मे 1300 सं बेसि विकेट लेबय वाला मुरलीधरन मैच के बाद अंतर्राष्ट्रीय क्रिकेट सं संन्यास लs लेलाह.
विश्वकप जीतला के बाद खिलाड़ी सभ पर धनक वर्षा होए लागल अछि. करोड़ों रुपया इनाम मे मिल रहल छनि. कोई एक करोड़ देबय के घोषणा करि रहल अछि त कोई दू करोड़. धोनी के नाम पर स्टेडियम सेहो बनत.
इंडिया गेट पर जश्न मे डूबल लोक सभ के त एहन कहनाय छलनि जे 1947 मे आजाद भेलाह के बाद पहिल बेर लोक के एतेक खुश देखि रहल छी आओर एतेक लोक खुशी सं घर सं बाहर निकालि जश्न मना रहल छथिन्ह.
अहां सभ के सेहो विश्वकप जीतय के बधाई.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
बिहार विधानसभा चुनाव मे कांग्रेस के युवराज राहुल गांधी के जादू नहि चलल. सिर्फ राहुल गांधी नहि कांग्रेस अध्यक्ष सोनिया गांधी के लगातार प्रचार के सेहो जनता...मतदाता पर कोनो प्रभाव नहि पड़ल.
सभ सं पैघ गप त ई रहल जे जतय-जतय दूनु नेता प्रचार करय गेलखिन्ह... जे-जे उम्मीदवार हिनका सभ के अपन क्षेत्र मे रैली...सभा करय लेल बुलैलखिन्ह... बेसि चित्त भ गेलाह.
सोनिया गांधी आओर राहुल गांधी कुल 22 ठाम सभा कएलखिन्ह . जेहि मे सं सिर्फ कहलगांव आओर किशनगंज मे पार्टी जीतलक. कइटा के त जमानत तक जब्त भ गेलन्हि.
एकटा बात इहो जे राहुल के सभा मे मंच पर बाहुबली पप्पू यादव के पत्नी रंजीता रंजन आओर आनंद मोहन के पत्नी लवली आनंद के मौजूदगी सं लोक सेहो पार्टी सं किनारा क लेलखिन्ह. भीड़ वोट मे नहि बदलल.
राहुल गांधी अपन सभ सभा मे नीतीश पर हमला करैत कहैत छलखिन्ह जे हम केंद्र सं पाई भेजैत छी मुदा बिहार मे विकास नहि दिख रहल अछि. ओ केंद्र के पाई के अपन पाई बताबैत रहलखिन्ह. जखन कि ओहि पर राज्य के हक सं इनकार नहि करल जा सकैत अछि.
संगहि-संग सभ लोक के पता छलन्हि जे कोसी बाढ़ि के समय राष्ट्रीय आपदा घोषित करला के बादहुं बिहार के जे केंद्र सं मदद मिलबाक चाही छल से नहि मिलल. बिहार के विशेष दर्जा देबय के मुद्दा पर केंद्र आनाकानी करैत रहल.
सभसं पैघ चोट बिहार के रेल बजट के समय लागल... जखन ममता बनर्जी दर्जनों ट्रेन बंगाल के लेल देलीह... मुदा बिहार के नाम पर मुंह फेर लेलीह. एतबे नहि दुरंतो आओर दोसर कइटा ट्रेन बंगाल के लेल शुरू कएल गेल.
सभ बिहार सं गुजरैत अछि मुदा बिहार मे नहि रुकैत अछि. ई बिहारी लोक के लेल एकदम सं अन्याय छल. गाड़ी जाएत देख रहल छी मुदा चढ़ि नहि सकय छी.
एतबे नहि केंद्र दोसर सभ मामला मे बिहार के संग पक्षपात करैत रहल. बिहार सं मंत्रिमंडल मे एकोटा मंत्री नहि बनाएल गेल. बिहार के अनदेखी कएल गेल. एतेक चीज करला के बादहुं राहुल बिहार मे सीट जीतए के उम्मीद करय छलाह.
मतदाता के एकदम सं बुरबक समझए छलखिन्ह, सबक सीखा देलखिन्ह. राहुल अपना के बड़का नेता समझय छलाह. मुदा हुनका पता नहि छनि जे मतदाता राजा होएत छथिन्ह. जे जोर के झटका धीरे के संग जोर सं सेहो दैत छथिन्ह.
नीतीश जी चुनाव के टाइम के ठीके कहने छलखिन्ह जे राहुल देश के भावी प्रधानमंत्री बनय चाहय छथिन्ह. मुदा हुनका राजनीति के सबक सीखय लेल पहिने मुख्यमंत्री के रूप मे इंटर्नशिप करबाक चाही.
राहुल गांधी... सोनिया गांधी के एहन करिश्मा रहल जे पहिने जतेक सीट छल पार्टी ओतबो नहि जीत पाएल. आब अहां सोचि सकय छी हिनकर हवा के.


text:
दिसम्बर
दिसम्बर (/d[invalid input: 'i-']ˈsɛmbər/ ( सुनी) di-sem-bər) जुलियन आ ग्रेगोरियन क्यालेन्डर वर्षक बारहम आ अन्तिम महिना छी । ई वर्षक सातम महिनामेसँ एक छी जेकर आकार ३१ दिन लम्बा होमए अछि ।[१] ई महिनामे उत्तरी गोलार्धमे शिशिर ऋतुक प्रारम्भ आ दक्षिणी गोलार्धमे गृष्म ऋतुक प्रारम्भ होमए अछि । एहि महिनामे उत्तरी गोलार्धमे वर्षक सबसँ छोट दिन आ दक्षिणी गोलार्धमे सबसँ पैग दिन होमए अछि ।
इतिहाससंपादित करें
सन्दर्भ सामग्रीसभसंपादित करें
- ↑ "August." Encyclopædia Britannica. 2008. Encyclopædia Britannica Online. 23 September 2008.


text:
कथा ::
राति मे पानि पड़ए लगलै। बड़का-बड़का बुन्न। चारू कात झील मे पानिक बुन्न शब्द करए लगलै, जेना हजार टा बजनियाँ अपन-अपन मिरदंग ल’ क’ एक सम बन्हने होइ।
बीकोक आँखि मे निन्न कहाँ? ओकरा बरखाक डर होइत छलै। बरखा जोर करतै तँ ओकर छहर टूटि जेतै, ओकर दरबज्जा आ बाड़ीक माटि खँघरि जेतै। ओकर पूँजी भासि जेतै। परुकाँ बीच साओन मे कदाचित् एहने बरखा मे ओकर छहर टूटि गेल रहै। पचीसो गाड़ी माटि ल’ क’ पानि भागि गेल रहै।
गोहालीक मचान सँ ओ उठल। मचानक खुट्टा मे लटकाओल रहै ओकर चारि बैटरी बला टाॅर्च। तकरा कात मे रहै ओकर फरसा। बरसाती रहै, से माथ पर लेलक आ दरबज्जा पर आबि एक बेर ओ छहर पर इजोत देलक। पानि पड़ैत रहै। छहर जेना सीझल जाइत रहै। छहरक उत्तर मे जोड़ल पजेबाक देबाल पर बुन्न खसै, तँ सहस्सर टुकड़ी मे टूटि छोटका बुन्न भ’ ऊपर मुँहें उड़ि जाइ...।
बीको केँ सन्तोख भेलै। कोनो आदमी नहि, कोनो मूस-तूस नहि। छहर सुरक्षित। ओकर माटि सुरक्षित।
एक बेर ओ झीलक पानि पर टाॅर्चक इजोत देलक। बुन्न सँ पानि पर छिटका छुटै। हलुआइ जेना बुनियाँ छनैत होइ, आ कड़ाहीक तेल जेना छन-मन करैत होइ।
आ, जेना एक सए मिरदंग ल’ बजनियाँ सभ सम बन्हने होइ।
किसनीगंज सँ देवघारा गाम होइत रमपुरा धरि झील बनि जाइत छै, तीन मास, चारि मास। छहर नहि टुटलै, तँ एहि बेर छओ मास झील मे पानि नहि सुखएतै। कतहु-कतहु करमीक लत्ती चतरि जाइत छै। जाड़ मे बेसी ठाम सेमार ध’ लैत छै। ओ एहि झील केँ देखि मुग्ध होइत अछि। ओकर नाम ओ देने छै-करमी झील। तीन गामक एहि बाध मे धान नहि होयतै, करमी होयतै। लोक कहैत छै बीको पानि बन्हने छै। पानि ओ ठीके बन्हने छै। मुदा, ओ की करतै? धान नहि होयतै, तँ ओ की करतै?
बुन्न किछु कालक बाद बन्न भेलै। ओ अपना मचान धरि आएल। घोघी उतारि क’ मचानक एक खुट्टा पर ध’ देलक। टाॅर्च एक कात मे रखलक। ओ करओट देलक।
आँखि मुना जाइ आ ओ आँखि भक द’ ताकि दिअए। ओकरा होइत छै जे चोर लागल छै, बान्ह काटि देतै। बान्हल पानि हहुआ क’ बह’ लगतै। ओकर दरबज्जा आ बाड़ीक माटि पानि संगें बहि जेतै।
ओकरा मोन पड़ैत छै। नेना रहए, तँ एहि ठाम द’ तीन मास पानि बहैत रहै। पानि हेलि कए लोक अद्भुतनाथ महादेवक मन्दिर जाए, गामक पछबरिया बाध जाए। से आब लोक सुखले जाइत अछि।
पश्चिम मे छै महादेवक मन्दिर। अद्भुतनाथ महादेव। चकरडीहा बजारक सेठ ओहि ठाम गौरी मन्दिर बना देलकै अछि। एक टा धर्मशाला से जोड़बा देलकै अछि। दू-तीन गामक भगत एहि ठाम अबैत छै। पूजा-पाठ करैत छै। साल मे तीन बेर अष्टयाम आ नवाह कीर्तन होइत छै।
मन्दिर छै ऊँचका टिहुली पर। त’र मे पुरना छोटका ईंटा भेटैत छै। कहैत छै कोनो राजाक गढ़ छलै।
मन्दिर सँ नीचाँ कोनो धार छलै। तकर नासी तीन साल पहिने धरि बहैत रहै। नासी पर पुल नहि रहै। भदवारि मे नासी मे पानि बहैक। बाट पर झबका भ’ जाइक।
नासीक बाद रहै टोल। ओकर टोल किसनीगंज। टोलक बाद पूबमे रहै कोसीक बान्ह। बान्हक पूब भुतही बलानक एकटा नासी बहैत रहै। बान्ह मे फाटक रहै, सुलूस गेट। किछुए दिन मे भुतही बान्हक भीतर भरि क’ बाध केँ ततेक ऊँच क’ देलकै जे सुलूस गेट बन्न। सभ दिन लेल जाम।
टोलक बीच देने रेलबी सड़क। दरभंगा सँ रेलगाड़ी अबैक आ निरमली जाइक।
तीन गामक पानि एहि नासी दने बहैक। देवघाराक पानि, फेर रमपुराक पानि, ओहि सँ पहिने बेलहीक पानि। लोक कहैत छै बेलही मे आर तीन गामक पानि एकट्ठा होइ, आ किसनीगंजक एहि नासीक बाटें रेलबी खत्ता मे खसि पड़ै। रेलबी खत्ता देने ओ देवघारा गामक पश्चिम पी. डब्लू. डी.क सड़कक पुल मे खसैत छलै आ आगाँ ओ रेलबी पुल तर दने भगैत छलै। तकरा आगाँ ओ गहुमा नासीक पानि मे मिलि जाइत छलै। ई सभटा आगाँ जा क’ कमला बलान मे खसैत छलै।
एहि साल ई पानि बन्न छै।
किसनीगंजक बाध, देवघाराक एकटा बड़का बाध पानि मे डूबल छै।
बीको करौट फेरि लेलक।
तीन साल मे एहि बाध मे बहुत परिवर्तन भ’ गेल छै। चालीस बर्ख पहिने कोसी बान्ह बन्हने रहै। एहि बाधक पानि बहबा लेल कोसीक इंजीनियर सभ एकटा फाटक देने छलै, सुलूस फाटक। बान्हक भीतर बहैत रहै भुतही बलान। से ओकरा जाम क’ देलकै। एहि कात छोटकी नासी सँ पानि बहैत छलै। तकरा ओ बन्न कएलक अछि। जे छल बाधक सोंसा, से बन्न भ’ गेलै। एहि तीन साल मे जनमलैक अछि एकटा झील। करमी झील।
बीकोक टोलक लोक महीस पोसैत अछि। खेतीक बाद महीस रहै छै आ पाड़ाक पैकारी रहै छै। ओ समर्थ भेल, तँ पाड़ा ल’ क’ आसाम गेल। पाड़ा कीन’ लागल आ बेच’ लागल। बहुत कारबार पसरि गेलै।
फेर देखलक आसाम मे तंग कर’ लगलै। पाइ छीन’ लगलै। लोक केँ बन्हकी बना लै। आसाम मे कमाइ बेस रहै। मुदा, क्यो देखनिहार नहि। ओ आसाम छोड़ि देलक।
गाम मे जमीन लेलक। गाम मे देखनिहार छै। सोचलक गरीबो रहत, तँ आब गाम मे रहत।
फेर ओकर ध्यान गेलै एहि नासी पर। एहि टोलक लोक केँ पानि हेलि क’ मन्दिरक पच्छिम बला गाछी आ परती दिस आब’ पड़ैक।
नासी बला जमीन भरि साल खसल रहै। कोनो साल किछु भ’ जाइत रहै, सएह बहुत। परते रहै, से कहब ठीक हेतै।
ओ खोज कएलक तँ ओ पाँच कट्ठा नासी रहै देवघारा गामक माल बाबूक। ओहि गाम मे माल बाबूक बहुत जमीन रहै। सभ बाध मे जमीन रहै। एहने दोग-दाग मे, खसल-पड़ल, परती-पराँट जमीन बेसी रहै। एहेन जमीन किनबा काल सस्त मे भ’ जाइत छै। ओ लेबाक बात कएलक। ओ जमीन ओकरा भ’ गेलै। ओकरा आश्चर्य भेलै जे जमीन ओकरा पैरि लागि गेलै।
सत्ते, ओहि जमीनक लेबाल नहि रहै। ने तँ बस्तीक कात मे, बाटक कात मे, ई जमीन ओकरा नहि होइतै।
माल बाबू मरि गेल रहै। ओकर ओलादि सभ जमीन बेचि देलकै। पैसा ल’ लेलकै। जमीन रजिस्ट्री क’ देलकै।
फेर ओ साले-साल ओकरा भरओलक। दू साल पहिने ओ ओहि ठाम गोहाल ल’ अनलक। सतरह हाथक घर छै। पाड़ा कीनि क’ अनैत अछि। रखैत अछि, फेर बेच दैत अछि। आब अपने सिंहेश्वर थान मेला धरि जाइत अछि। आसाम नहि जाइत अछि।
ओकरा आँखिक आगाँ सभटा बात घुमैत छै। नासीक पानि। डुबलहा रस्ता। आसामक जंगल आ पहाड़। रजिस्ट्री आफिस। एहि जमीनक माटि भराइ। पछिला साल छहरक टूटब। माटिक भासब।
फेर रेलगाड़ीक इंजिन पुक्की देलकै। भदबारी मे रेलक आवाज बढ़ि जाइत छै। आश्चर्य छै, गाड़ी कोना चलैत छै। पानि लागल छै दुबगली। कतोक बेर लाइन टुटि जाइत छै। गाड़ी बन्न भ’ जाइत छै।
तीन बजे भोरुका पसिन्जर गाड़ी थिकै ई। आब जाग भ’ जएतैक। उबेर... चरवाह महीस केँ पस्सर चराबए बहार करतैक। जाग भेल छै।
भोरुकबा उगल छै। आब के चोर अओतैक? के बान्ह कटतैक?
बीकोक आँखि लागि गेलै। भोरुका हवा ओकरा ठोकि-ठाकि क’ सुता देलकै।
पछिला साल एक्के बरखा मे बाध डूबि गेलै। झलक’ लगलै बाध। कोसी बान्हक पच्छिम रेलबी लाइन सँ किसनीगंज, देवघारा आ रमपुराक बाध धरि चानी पीटि देलकै।
ओकर भरलहा माटि पर पानि चढ़ल नहि रहै, मुदा लगै जेना आब चढ़लै, तब चढ़लै। भरलाहा माटिक उत्तर मे पजेबाक देबाल जोड़ा देने रहै, आ ओ चैन सँ देखैत रहए।
ओकर पित्ती बीदो काका आबि क’ कहने रहै-बिकरम्मा, ई पानि बड़ कड़गर छौ, अदौ सँ ई पानि एही बाटें बहैत छै। ई पानि मानतै? ई पानि नहि मानतै।
ओ कहने रहै-पानियोक बान्ह-छेक होइत छै बीदो काका।
बीदो कहने रहै-पानि बन्न भ’ जेतै। एतेक टा बाध खसल रहि जेतै। हजारो आदमीक मुँह मे जाबी लागि जेतै।
बीको जवाब नहि देने रहै। ओ माटि केँ सरिअबैत रहए, जे भरलहा बाड़ी पर पानि नहि चढ़ै।
एक राति साँझ सँ भोर धरि मेघ झहरैत रहलै। ओहो बुझैत रहए, जे दसोटा जन रखने पानि केँ बान्हल नहि जा सकैत छलै। पछबारी कात सँ पानि चढ़ब शुरू भेलै। ओ उठि-उठि क’ देखैत रहल। पानि अपन बाट बना लेलक। पानि बह’ लागल रहै। फेर पानि वेग ध’ लेलकै।
एक बेर आवाज भेलै। उठि क’ ओ देखलक पजेबाक देबाल कटि क’ खसल रहै।
भोर मे उठि क’ देखने रहए, पानि बहैत रहै, ओकरा संग माटि खँघरैत रहै। बहुत रास पजेबा पानि संग घिचा गेल रहै। लगै जेना पजेबा केँ जन लगा क’ छिटबा देने होइ।
बाट ओ जे बना देने रहै, से टुटि गेल रहै। फेर अद्भुतनाथ महादेवक मन्दिर धरि जेबाक बाट मे पानि रहै, झबका रहै।
ओ बुझने रहए जे ईंटाक देबाल गिलेबा पर जोड़ल छल, तैं टुटि गेल रहै। ओ पछिला साल निश्चय कएने रहए जे ओ आगाँ सिमटी पर पजेबा जोड़ओत। आ जँ गिलेबे पर जोड़ाओत, तँ सिमटीक टिपकारी जरूर करा देत।
पछिला साल ओ बहुत बात देखने रहए। कतबा पानि अबैत छै, आ कोना अबैत छै। सभटा देखने रहए।
जखन ओकर बाड़ीमे भरलाहा माटि बहुत धोखड़ि गेल रहै, आ पानि नासी मे दिन-राति बहए लगलै, तँ ओ बात अनठा देने रहए। ओहि बीच देवघारा गामक दू गोट छोट-छोट गिरहत एहि दने टपल रहै। साइत घासक बोरा माथ पर नेने टपैत रहै। ओ दुनू गोटे बात करैत टपैत रहै। बाद मे जखन ओकर ध्यान गेलै, तँ ओ बुझलक जे ओ दुनू गोटे ओकरे बारे मे बात करैत छलै।
जागे बाबू कहने रहै-ई जमीन जा धरि अपना गामक माल बाबूक पल्ला मे रहै, ओ पानिक बहनारि रहए देने रहै।
ओकरा जवाब मे भाले पण्डित कहने रहै-जागे बाबू, पहिलुका लोकक विचार दोसर रहै। माल बाबू बूझथि जे पाँच कट्ठा जमीन मे कतेक उपजा हेतै? पानिक निकासी जँ छूटल रहतैक, तँ पाँच सए बीघा मे एहि च’र मे धान उपजतै आ हजारो गोटा केँ आहार भेटतै।
जागे बाबू कहने रहै-समय बदलि गेल छै। जे धरती माल बाबूक पल्ला मे रहै, से धरती आब खढ़भुसिया लोकक हाथ मे आबि गेल छै। लोक आब एहिना बाट-घाट बन्न क’ देतैक। फड़फड़ा क’ सभ मरत।
भाले पण्डित कहलकै-लोक एखन की चण्डाल भेल अछि, आगाँ आर चण्डाल हैत। लोक लोक केँ खा जाएत।
गपक क्रम मे जागे बाबू कहने रहै। नासी टपि गेलाक बाद कदाचित् बाजल रहै। भ’ सकैछ जीह दाबि क’ बाजल होइ। कहने रहै-भगवान कतहु गाम गेलखिन-ए? महादेव उद्भूतनाथ अपन महिमा देखा देलखिन। राता-राती पानिक बाट खोलि देलखिन आ डूबल बाध केँ जगा देलखिन।
बीको सुनने रहए आ कठुआ गेल रहए।
फेर एहि साल जेठ मासक बात थिकैक। बीको ज’न लगा क’ माटि भरबैत रहए। पछिला साल सँ हाथ-दू हाथ ऊँच क’ माटि भरा देने रहए। फेर नव पजेबा मँगा क’ देबाल जोड़ौलक। सिमटी-बालु पर देबाल देलक।
बीदो काका आबि क’ बैसल रहै, बड़ी काल धरि बैसल देखैत रहलै। कहने रहै-बीको एहि बेर खूब भरले हें।
-एहि बेर सिमटी पर पजेबा जोड़बा देलिऐ, काका।
-आर सभ तँ ठीक छौ बीको, पानिक बहनारि बन्न भ’ जेतै।
बीको चुप भ’ गेल।
बीदो काका जखन जाए लगलै, तखन बीको परास्त भाव सँ कहने रहै-बीदो काका, तों छह, तैं कहैत छियह-किसनीगंजक लोक, की देवघारा गामक गिरहत सभ कत’ गेल अछि? ककरो किऐ ने देखाइत छै ई देबाल, एहि देबालक सिमटी?
एहि साल फेर बेसी काल राति केँ पानि होअए लगलै। एहिना ओ राति भरि जागि क’ आ दिन मे ओगरि क’ पहरा देअए। बीको केँ प्रसन्नता होइ जे एहि बेर एखन धरि देबाल पानि केँ अड़ओने छै।
भोर मे ओ अबेर दबा क’ उठल रहए। बीदो काका आएल रहै। ओ देखने रहै जे ओकर पित्ती बहुत उदास आ बौक रहै।
ओ पुछने रहै-बीदो काका, आइ देखैत छियह, बहुत उदास छह।
-पुछलें, तँ कहैत छिऔ, बिकरम! पछिला राति हमर उतरबरिया घर खसि पड़ल।
-पुरान भीत छलै, कका।
-नहि हौ, पानि फूलल जाइत छै। से पानि भीतक दाबा मे लागि गेल छलै।
कनेक काल बीको चुप रहल।
थोड़बा काल बीदो कका चुप रहलै। बीदो कका फेर गप शुरू केलकै-बीको, पछिला दू दिन मे अपना टोल मे पाँच-सात टा भितघरा खसलै-ए।
बीको चुप रहि गेल।
फेर बीदो कका कहलकै-मलहटोली वला बान्ह छै, जे बड़का बान्ह पर जाइत छै, ताहि पर ठेहुन भरि पानि लागि गेल छै।
बीको मसखरी सँ बाजल-कका, एहि ठाम सँ ओहि ठाम धरि पानिए पानि देखाइत छै। एहि झीलक नाम हम रखलिऐ अछि, करमी झील।
कका फेर बजलै-देवघारा गाम दिस जाए वला जे बान्ह छै, कोसी बान्ह सँ निच्चाँ से ढहि-ढहि क’ कटि गेल छै। ह’र-ज’न केँ हेला भ’ रहल छै।
बीको सुनलक आ चुप भ’ गेल।
कनेक काल बीदो कका चुप रहलै। फेर ओ गप शुरू केलकै-देवघारा गामक गिरहत सभ चाहक दोकान पर चर्चा करैत छै। कलक्टर केँ दरखास्त देतै। सी. ओ.केँ पकड़ि क’ अनतै।
बीको गोहाली मे पैसल आ अपन फरसा उठा क’ बाहर अनलक।
बाँसक फट्ठा केँ पट क’ रखलक, ओहि पर बालु देलक आ फरसा केँ पिजाब’ लागल।
ओ सोचैत रहल आसाम मे ओकरा देखनिहार क्यो ने छलै। ओ आसाम छोड़ि भागि आएल। एहि ठाम ओकरा देखनिहार छै। कमी नहि छै। मुल्की लोक छै। एक टोल गोतिया छै। सात टोल मे ओकरे जाति छै जे जह-जह करैत छै।
ओ फरसा उठा क’ गोहाली मे मचान पर ध’ आएल आ ओकरा गमछा सँ झाँपि देलक।
बीदो कका करमी झील दिस बौक भेल तकैत रहै। ओ बाजल-कका, एक बात कहिय’, आसाम मे लोक छै से दोसर रंगक छै। साँझ होइ, की अन्हार होइ, चारि गोटे अबै छै, चारू कात सँ घेरि क’ किछु कहै छै... कोनो दसगर्दा काज लेल कहै छै। जरूरी भेल, तँ कपनटी मे बन्दूक सटा दै छै। एम्हरुका लोक सँ ओ सभ सात कच्छे नीक छै।■
•••
जीवकांत (1936 - 2013) मैथिलीक समादृत कवि-कथाकार उपन्यासकार छथि। नाचू हे पृथ्वी, धार नहि होइछ मुक्त, तकैत अछि चिड़ै, खाँड़ो, पानिमे जोगने अछि बस्ती, फुनगी नीलाकाशमे, गाछ झूल-झूल, छाह सोहाओन, खिखिरिक बीअरि (सभ कविता-संग्रह), एकसरि ठाढ़ि कदम तर रे, सूर्य गलि रहल अछि, वस्तु, करमी झील (सभ कथा-सँग्रह) आ दू कुहेसक बाट, पनिपत,, नहि, कतहु नहि,, पीयर गुलाब छल, अगिनबान (उपन्यास) हिनक प्रकाशित कृति सब छनि। वर्ष 1998 मे कविता-संग्रह 'तकैत अछि चिड़ै' लेल साहित्य अकादमी। एतय प्रस्तुत कथा, सँग्रह 'करमी-झील' सँ एतय साभार प्रस्तुत।
करमी झील Reviewed by बालमुकुन्द on जनवरी 31, 2015 Rating:
सदस्यता लें टिप्पणियाँ भेजें ( Atom )


text:
मैथिल ब्राह्मणक पंजी प्रबंध एक परिचय |
मिथिलाक लुप्त प्राय एकगोट आदर्श परम्परा |
ओना तँ पंजीप्रबंध बहुत पैघ विषय अछि ,मुदा हम एतय एकटा कुँजिका रूप मे किछु लिखबाक प्रयाश कए रहल छी |आइ काल्हि अधिसंख्य मैथिल बंधु अपन स्वरुप सँ अनभिज्ञ छथि ,तनिका हेतु सामान्य ज्ञान प्राप्तिक ई लेख उपादेय होएत |
“स जातो येन जातो,न जाति बंश समुन्नतिम्,
परिवर्त्तिनि संसारे ,मृतः कोवा न जाएते |
सृष्टि मे मानव जातिक विधान प्राकृतिक आधार लय एकगोट सामाजिक ,सांस्कृतिक ,वैधानिक आ बैज्ञानिक संगठन अछि |जीव जंतुक चौरासी लाख विभेद मे अंडज ,पिंडज ,जलचर ,थलचर ,नभचर ,आदि अछि |उत्तम आ समुन्नत प्राणी ,वर्ण,जाति सँ उत्तम नश्लक संतान सँ समाज आ राष्ट्र संग विश्व मे मानवताक सभ अर्थेँ श्री बृद्धि संभव |
मिथिला मे महाराज हरिसिंहदेवक पूर्व ब्राह्मण समाजक वैवाहिक नियम आ प्रथा मौखिक छल | पंजी प्रबंधक अभाव मे संबंधिक आ एक्के रक्तक संतानादि मे विवाह के एकटा घटनाक प्रकाश में अएलाक बाद एहिपर काज प्रारंभ भेल | आइयो काल्हि इएह स्थिति कमो बेस देखना जाइछ |जे विवाह बिना सिद्धाँकलत लिखोउने होइछ ताहि मे ई संभावना बनल रहैछ |बहुत लोक केँ अज्ञान बस एकर आवश्यकता नहि बुझना जाइछ | स्थिति एहन बदतर भेल जाइछ जे मैथिल ब्राह्मणक नवतूर अपन पाच-सात पीढ़ीक पितरक ज्ञान नहि रखैत छथि | हमरा कतहु पढ़ल अछि जे महात्मा गाँधी जखन मिथिला अएलाह आ हुनका पंडित लोकनि सँ मैथिल ब्राह्मण आ कर्ण कायस्थक पंजी प्रबंधक विषय मे ज्ञात भेल तँ ओ एहि तत्व सँ अतिशय प्रभावित भय एकर बैज्ञानिक ताक अत्यंत प्रशंसा केलनि आ एकर उल्लेख अपन” हरिजन” मे सेहो कएने छथि | जगदगुरु शंकराचार्य सेहो अपन एकटा ग्रन्थ मे वशिष्ट संहिताक उल्लेख करैत कहल जे पाँच पीढी मातृपक्ष आ सात पीढी पितृ पक्ष त्यागिये केँ विवाह करव उचित | रक्त सम्बन्ध मे विवाहक निंदा मनुस्मृतियो मे कएल गेल अछि | अपना सँ निम्न वर्गक लोक सँ विवाह समबन्ध केने प्रगतिशीलता मे बाधा उपस्थिति होइत अछि | आइ स्थिति ई अछि जे मिथिलाक ई सामाजिक धरोहर लुप्त प्राय भेल जैत अछि | नवयुवक लोकनि केँ पूछब तँ मूलक स्थान पर गोत्र आ गोत्रक स्थान पर मूल कहताह आ अधिकांशतः एहि सँ परिचितो नहि छथि |करीव १९३२ ई ० पश्चात् मिथिलाक तत्कालीन महाराज हरिसिंह देव नेहरा गाम मे एकटा पोखरि कटौलन्हि आ ओकर यज्ञ मे मिथिलाक समस्त ब्राह्मण केँ निमंत्रण देल आ ताही क्रम मे पंजीप्रबंध बनल |पंजी प्रबंधक हम कोनो विशेषज्ञ नहि तखन तँ जे किछु सुनल आ जानल अछि से हम संक्षेप मे कहि रहल छी ……….
अयोध्याक महाराज रहुगणक राजकुमार लोकनि जखन अपन –अपन राज्यक बिस्तार लए खाली पडल धरती के छापि राज्य बिस्तारक मंसूब्बा बनौल तँ ताही मे सँ एक राजकुमार निमि अपन पुरोहित ,सेना ,सहायक आ अग्नि होत्री ब्राह्मणक संग सदानीरा केँ टपि तिरहुतक भूमि केँ छापल | ओ लोकनि जंगल आ गाछ के काटि-काटि केँ नदीक तट पर यज्ञ कए धरती केँ सेदि –सेदि सकताओल | हिमालयक कछेर मे अनेक नद नदी सँ वेष्ठित ई भूमि खंड दल दल युक्त छल | यज्ञा हुति सँ सेदल तिरहुत नाम तकरे प्रतीक थीक | महाराज निमि अरण्य में राज्य बसओल से नैमिषारण्यक नामे सेहो प्रसिद्द भेल |राजा आर्य समुदाएक संग चुनि –चुनि केँ वेदज्ञ कर्मकांडी ब्राह्मण लोकनि केँ बास आ अन्य सुबिधा प्रदान कएल| ओएह अग्नि होत्री ब्राह्मण मिथिलाक याज्ञिक ब्राह्मण भेलाह | जखन हुनका लोकनिक संख्या मे आशातीत बृद्धि होमए लागल तँ ओ लोकनि मिथिलाक प्रत्येक भाग मे गाम बसओल | मिथिलाक प्रायः सभटा प्राचीन गाम ब्राह्मण प्रधान छल | कालांतर मे ब्राह्मण लोकनि अपन सुबिधा लय आनो जातिक प्रजावर्ग केँ संरक्षण देल|
गाम –गामक ब्राह्मण अपन विशिष्ट कर्मकांड विद्या आ धनक बलेँ अपन अपन श्रेष्ठ्ताक डंका पीटय लगलाह फलः स्वरुप ब्राह्मण मे विभेद उत्पन्न भए गेल | ख्याति प्राप्त विद्वान आ धनिकाहा सभ पचास सँ सए धरि विवाह करथि | जतय जाहि गाम मे विवाह करथि कन्या केँ ततहि बापक संरक्षण मे छोड़ि देथि | एकर परिणाम ई भेल जे जैज आ नाजैज संतानक ढेर लागि गेल ,जे ब्राह्मण वर्ग मे एकटा प्रतिभाहीन संस्कार हीन आ हीनाचरण क वर्ग पनपय लागल | अनुचित विवाहक फल वर्णशंकर ,कुचेढ ,आ मुर्ख संतानक जन्म भेनेँ ब्राह्मणत्वक तेज आ संस्कार घटय लागल |कतेको ठाम बेमातर भाय बहीन मे जानकारीक अभाव मे विवाह भय गेल जाहि सँ जन्मक रोगी आ बलेल संतान सभ उत्पन्न होमय लागल |एहनो काल मे ब्राह्मण वर्ग मे किछु श्रेष्ठ मनीषी आ चिन्तक छलाह जे बैसि केँ एहि पतनक कारण आ तकर निदानक ब्यबस्था ताकय लगलाह | अनेक काल धरि एकर चिंतन चलैत रहल |ओ लोकनि ब्राह्मण वर्गक अधः पतनक जे मूल कारण सबहक खोज कएलन्हि ताहि मे …….
१,) एक रक्तक कन्या आ वरक विवाह भेने संतान संस्कार आ प्रतिभा संग शारीरिक समुचित विकास सँ हीन होएत |
२,) बाल विवाह आ वहु विवाह सेहो एकर एकटा कारण अछि अतः एहि पर रोक लागब आवश्यक |
३,) वर आ कन्याक पारिवारिक रहन सहन ,रीति ब्यबहार आ विधि विधानक असम्यता सेहो संतानक भविष्य मे बाधक तत्व सिद्ध होइत अछि |
४,) मिथिलाक ब्राह्मण समाजक कर्म ,धर्म ,रीति ,नीति, ब्यबहार,ब्यापार प्रतिभा आ संस्कारानुकुल भेद केँ पंजीबद्ध कएलजाए |
ई शोध सभ महाराज माधव सिंहक काल धरि चलैत रहल आ जकर कार्यान्वन महाराज हरिसिंह देवक राज्य काल मे पूर्णता केँ प्राप्त कएल |महाराज हरि सिंहक दैवज्ञ सभासद रघुदेव उपाध्याय अपन अनेका नेक सहयोगीक माध्यमे एहि कार्य मे लगलाह |
“ब्राहणानाम् समुत्पन्ना तद् बीज कथनम् तथा ,
करोमि रघुदेवाख्यं ,पंजी प्रबंध बिनिश्चयः |
ओ तत्कालीन ब्राह्मण समाज केँ पाच वर्ग मे विभाजित कएल …..
१, श्रोत्रीय :– ब्राह्मण समाज मे जे लोकनि वेदाध्ययन मे निरत रहथि श्रुतिक अध्ययन अध्यापन करथि आ वैदिक कर्म काण्ड केँ स्वयं ब्यबहार मे आनि आनो केँ प्रेरित करथि से श्रोत्रिय कहाओल..”श्रुति जानाति श्रोत्रियहः” | मिथिला मे श्रोत्रिय लोकनि केन्द्रस्थ भए गोठिया केँ बसलाह ,यथा ,सरिसव –पाही ,भट्टपुरा ,इशहपुर, लोहना ,लालगंज ,नरुआर ,सर्वसीमा,उजान ,महरैल ,लखनौर ,पचही ,मधेपुर आदि | दरभंगा राजक देयाद बाद जे बाबूसाहेब भेलाह से लोकनि अइलगर फैलगर चास –बॉस लय फुटकेरवा बनि बसलाह यथा , राघोपुर ,बरगोरिया ,राँटी ,मधुबनी मधेपुर आदि –आदि स्थान मे|
२, योग,:– ई योग्य शब्द सँ बनल अछि | सर्वथा वेदाचारी नहियो रहैत आन- आन बिभिन्न शास्त्रक पारंगत विद्वान तथा गुरुकुल आदिक सँचालक |जनिकर शिष्य दर शिष्य परमपराक बहुलता आ विशिष्टता सिद्ध आ संगहि जनिकर आचरण आ रहन –सहन योग्य ब्राह्मणक अनुकूल से वर्ग योग कुल मे नामांकित कएल गेलाह | सम्प्रति सौराठ ,रांटी ,मंगरौनी,पिलखवार,कोइलख ,भराम ,ननौर आदि गाम मे योगक निवास अछि |
३, पंजीबद्ध:– .जाहि ब्राह्मणककुल वा बंशक नाम चिरकाल सँ ख्यात वा लिपिबद्ध हो | जाहि कुलक विशिष्ट पुरुषा सभ कौलिक विद्या आ प्रतिभाक आगर हो |जे समाज मे सत्कार पबैत निष्ठा पूर्वक ब्राह्मणत्वक कार्य ब्यबहार सम्पादन करैत हो तथा जनिकर कुटुंब गण सम श्रेणी किम्बा अपना सँ ऊच्च श्रोत्रीय वर्गक हो से पंजीबद्ध वा विकौआ कहौलनि |यथा बसैठ ,चानपुरा ,शशिपुर ,यजुआर ,नानपुर ,कक्ररौर ,रहिका ,बेनीपट्टी ,धक्ज़री अरेर ,सतलखा ,रांटी ,मंगरोउनी पिलखवार भराम बिरौल तथा अनेक गाम मे बसैत छथि |
४, जयवार.:– ई शब्द ज़ब्बर शब्द सँ बनल अछि | ब्राह्मण में एहन वर्ग जे पूर्वापर सँ चल अबैत परम्पराक अनुपालन नहि करैछ ||विप्रक मुख्य कर्म यज्ञ ,वेदपाठ पूजा ,अध्ययन ,अध्यापनक सम्पादन नहि कए बिभिन्न ब्यबसाय सँ जिबिकोपार्जन करैत छथि |सम्प्रति मिथिला में एही वर्गक बाहुल्य अछि | ई लोकनि कोनो नीति रितिक बस मे नहि प्रत्युत ज़ब्बर छथि से जयवार कहबैत छथि |जाहि जयवार ब्राह्मण केँ चारि पांच घर भगिनमान रहैत छलन्हि ओ ब्यापक जयवार कहबैत छलाह तथा समाजो मे अत्यधिक सम्मान पबैत छलाह |
५ ,निम्नवर्ग :– जे प्रायः ब्राह्मणक नित्य कर्मो सँ रहित छथि से निम्न श्रेंणीक भेलाह |
एहि विभाजनक सम्बन्ध मे एकटा अओरो कथा अछि सेहो कहि दैत छी जखन मैथिल ब्राह्मणक पंजीकरन प्रारंभ भेल तँ राजा आ गण्यमान विद्वान लोकनि सम्पूर्ण मिथिला मे समाचार प्रकाशित कैल जे ब्राह्मण लोकनि एतय आबि अपन –अपन पंजी कराय लेथु | एहि समाचारक उपरान्त जे नियत तिथि केँ प्रातः नित्य कर्म सँ रहित भय पहुँचलाह से निम्न श्रेणीक ब्राह्मण मे पंजीकृत कएल गेलाह | जे ब्राह्मण लोकनि पूजा पाठ संपादित कए मध्यान्ह सँ पूर्व उपस्थित भेलाह से पंजीबद्ध मे आ जे ब्राह्मणक सकल कर्म संपादित कए मध्यान्हक उपरान्त एलाह से योग्य आ जे लोकनि पूजा नित्य कर्म आ यग्य समाप्त कय संध्या काल एलाह से श्रोत्रिय कहाओल |
मूलक:– मूलक की अर्थ ? एहि मे ग्राम शब्द सेहो लागल अछि ,तकर की तात्त्पर्य ? | आ एही संग गोत्रक ब्याख्या सेहो देखल जाय | एक मूल गोत्रक ब्राह्मण दूर –दूर जा बसनेँ परस्पर संपर्क सूत्र टूटि जैत छल तदर्थ मूल केँ ग्रामाधार देल गेल जे दोसर शब्द मे डेरा सेहो कहबैत अछि | प्रारम्भिक अवस्था मे ई लोकनि जाहि ग्रामक बासी छलाह से मूल मे जोरि देल गेल से भेल मूलऽ ग्राम | जेना हमर मूल थिक पंचोभे ददरी अर्थात मूल भेल पंचोभे आ ग्राम भेल ददरी | सम्प्रति पंचोभे मूलक ब्राह्मण नरुआर ,लक्षमीपुर,ठाहर ,सिरसी ,रखवारी आ अनेक गाम मे बसल छथि | हम तँ एहि प्रसंग मात्र शब्दक ब्याख्या कएलअछि मुदा एकरा पाछू अनेक कथा आ इतिहास छैक | सोझ अर्थ मे मूल माने भेल जड़ि अर्थातकोनो बंशक बीजी पुरुष के छलाह ? आ हुनक प्रारम्भिक निवास कतए छल से मूल ग्राम सँ जानल जा सकैत अछि | पंजी सँ पूर्व जाहि गाम मे बीजी पुरुष छलथिं से मूल और पंजी समय जतए छलाह से गाम भेल |
गोत्र :– गोत्र धारण अत्यंत प्राचीन परम्परा अछि | सृष्टिक प्रारम्भ मे समस्त अर्यावर्तक ब्राह्मणक स्वरुप एक छल | कालान्तर मे देश भेदेँ द्वि प्रकारक भेलाह १ ,पञ्च गौड़ २ ,पञ्च द्रविड़ | पञ्च गौड़ मे सारस्वत ,कान्य कुब्ज ,गौड़ , उत्कल ,मैथिल आ पञ्च द्रविड़ मे कर्णाट,तेलांक ,महाराष्ट्र ,द्राविड़, गुर्ज़र | सम्प्रति सम्पूर्ण भारत खंड मे चौरासी प्रकारक ब्राह्मण छथि मैथिल केँ छोड़ि हिनका लोकनि केँ मूल ग्राम नहि केवल गोत्र मात्र छन्हि| प्राचीन काल मे प्रारम्भिक अवस्था मे जखन ब्राह्मण लोकनि तपोवन मे चालित गुरुकुल मे विद्या ग्रहण करैत छलाह तँ तपोवनक कुलपति वा प्रधान गुरूक शिष्य मंडली होइत छल | गुरुकुलक शिक्षा समाप्त कए जखन ओ लोकनि जीविकोपार्जन आ स्वयं केर संसार बसेबाक हेतु अपन –अपन स्थान पर जैत छलाह तँ स्थान –स्थान पर शाश्त्र चर्चा आ शास्त्रार्थ होइत रहैत छल जाहि मे पक्ष –बिपक्ष धारण कए हार जीतक प्रसंग अबैत रहैत छल | एकहि गुरुकुल सँ शिक्षा ग्रहण केने परस्पर वादी प्रतिवादी बनि उलझि जैत छलाह | अपन गुरुकुलक मान्यताक बिरुद्धो प्रतिवादी केँ परास्त करवाले कटु विवाद आ कुतॅकक संबल लए लैत छलाह | बाद मे परिचय भेने आ एक्के गुरूक शिष्य सिद्ध भेने पश्चाताप करैत छलाह |एक गुरूक शिष्य मंडली परस्पर गुरु भाए बनि जैत छलाह | गुरु भाए मे परस्पर वैवाहिक सम्बन्ध आ वाद –विवाद आ अनेकानेक समस्याक समाधान हेतु हुनका लोकनि केँ मुनिक नामेँ गोत्र प्रदान कएल गेल | देखू ,सम्प्रति जतेक गोत्र अछि से से सभटा कोनो ने कोनो ख्यात नाम मुनियैक नाम सँ प्रचलित अछि | यथा शाण्डिल्य ,वत्स, सावर्ण ,भारद्वाज ,काश्यप ,पराशर ,गौतम ,कात्यायन ,कौशकी ,कृष्णात्रयी ,वशिष्ट ,विष्णुबृद्ध,मौदगल ,कौण्डिण्य कपिल,ताण्डिल्य ,उपमन्यु ,लम्बुक ,गर्ग केँ लए उनैस टा गोत्र अछि |एक गोत्रक अंतर्गत अनेकानेक मूल अछि जकर समग्र विवेचन करब एहि संक्षिप्त निबंध मे संभव नहि मुदा किछु बानगी देव सेहो आवश्यक लगैत अछि ..मैथिल ब्राह्मण मे सर्वाधिक शांडिल्य गोत्रक संख्या अछि आ एहि मे दिघवे,सरिसवे ,पगुलवार ,खरौरे ,गंगुलवार ,यजुआरे ,दहिभतवार ,सदरपुरिये छतिवने ,गंगौरे ,अनरिये ,कोदरिये आदि आदि |एहू मे एक मूल मे अनेक डेराक [ग्राम ] ब्राह्मण छथि |तहिना सावर्ण गोत्र मे पंचोभे,सोनपुरिये ,वरवे ,नोनौरे ,आदि |एकर अतिरिक्त पुवारि आ पछवारि पारक सेहो उल्लेख अछि |पुवारि पार मे श्रोत्रिय मूलग्रामक लोक छथि आ ताहू मे सातटाक करीब श्रेणी अछि|पछवारि पार योग्य ब्राह्मणक अछि आ ताहू मे उत्तम ,मध्यम आ न्यून श्रेणीक विभाजन अछि | एहि गोत्र मे प्रवरक सेहो उल्लेख अछि | प्रवरक अर्थ भेल श्रेष्ठ ,प्रधान ,मुख्य | एहि मे किछु त्री प्रवर आ किछु पञ्च प्रवर होइत छथि | गोत्र केँ अत्यंत महत्व देल गेल ई गोत्र कोनो गुरूक शिष्य मंडली केँ गुरुबन्धुत्वक सूत्र मे समाहित कए परस्पर स्नेह ,संवेदना ,सहाय्य आदिक दृढ़ आधार बनल | गोत्र विद्वता ,विद्याध्ययनक शैली ,प्रतिभा आ पटुताक सम्बाह्कक कार्य करैत छल |गोत्र मैथिल ब्राह्मणक एक विशिष्ट परिचय थिक जे ओकर कौलिक ,बौद्धिक,सामाजिक ,सांस्कृतिक ओ कार्य दक्षताक स्मृति केतु अछि | गोत्र धारी मे कर्म काँडक भेदा भेद सेहो अछि | मैथिल ब्राह्मण मे द्वि वेद प्रचलित अछि ,साम वेद आ ययुर्वेद | सामवेदी छ्न्दोगी तथा ययर्वेदी बाजस्नेयि | की पंजी प्रबंध एहुखन सर्वथा परिशुद्ध रूपेँ चलि रहल अछि ? एहि मिलावट क युग मे कोनो वस्तु सर्वथा शुद्ध भेटव असंभव ,तखन इएह कोना बचल रहत पंजीकार लोकनिक न्याय ज्ञान दृष्टियेँ प्रारम्भिक अवस्था मे जनिका सबहक नाम निम्न कुल –मूल मे अंकित कएल गेल ओही मे किछु गोटय कालान्तर मे धन –जन आ चतुरताक दृष्टियेँ समाज मे तथाकथित यश ,मानक अर्जन कए मुँह पुरुष बनि गेलाह| सभ प्रकारेँ संपन्न रहनहुँ कुल –मूलक चर्चा मे ओ सर्बथा हीन सिद्ध होइत छलाह तदर्थ ओ पंजीकार केँ प्रलोभन दए प्रोन्नति पएबाक युक्ति करए लगलाह | पंजीकारो मे किछु लोक लोभ –लालच मे परि हिनका सबहक प्रोन्नतिक चोर दरवाज़ा खोलि देल | किछु लोक जे पर्याप्त लालच देबा मे सक्षम भेलाह सोझे –सोझ कुल शील बला दर्ज़ा मे नामांकित कएल गेल आ किछु केँ सशर्त प्रोन्नति प्राप्तिक अवसर प्रदान कएल गेल | हीन कुलक लक्ष्मी पात्र यदि उत्तम कुलक लोक सँ कुटमैती करबामे सक्षम होथि तँ ओ प्रोंन्नति क अधिकारी मानि लेल जैत छलाह आ एहन ब्यबस्था करब कोनो कठिन कार्य नहि छल | धनक लोभ मे उच्च कुल मूल बलाक नींचा उतरब सहज छल | ई उच्च सँ नीच आ नीच सँ उच्च बनबाक खेल चलैत रहैत छल | परिणाम स्वरुप जयवार पंजीबद्ध मे,पाँजिबला योग मे ,आ योग श्रोत्रिय मे टपैत रहैत छलाह | देखू ,सर्बोच्चता समाज मे श्रोत्रिय केँ प्रदान कैल गेल | प्रारम्भ मे तँ समस्त मिथिलाचल मे ई तेरह परिवार मात्र छलाह तेँ लोक श्रीत्रिय केँ तेरह घरिया सेहो कहैत छल | महाराज दरभंगाक अभ्युदय सँ श्रोत्रिय समाजक सभटा अधिकार ,ब्यबस्था हिनकहि हाथ चल गेल मध्य प्रदेशक खंडवा सँ आएल स्वयं ई राज परिवार प्रथम श्रेणीक सर्बोच्च उपाधि धारण कए लेल | हिनका सँ यदि कन्याक रूप वा अ अन्यो अनेक कारणेँ निम्न्नो श्रेणीक श्रोत्रिय वा ब्राह्मण सँ कुटमैती भए गेल तँ ओ राजकुटुम्ब राताराती उच्च श्रेंणी केँ प्राप्त कए लैत छलाह | ठीक एकर उनटा सम्बन्ध दूर भेनेँ आ राजक मत विरुद्ध अन्यत्र सर कुटमैती कएने ओ श्रेणी च्युत कए देल जैत छलाह | जे क्यो श्रोत्रिय वर्ग धर्म समाज आ सर कुटमैती मे राज्यादेशक अवहेलना करैत छलाह तनिको श्रेणी तोड़ि देल जैत छल | एहि प्रकारेँ एहू सभ मे फेँट –फाँट भेल अछि | कोनो परिवर्तन आ विधानक परिपालन देश ,काल , आ पात्रक पारिस्थितिक अनुकूल होइत अछि | परम्परा सँ चिरकाल धरि कोनो ब्यबस्था परिशुद्ध रूप मे नहि रहि पबैत अछि |एहना सन बोध भए रहल अछि जे क्रमशः अबै बला किछु साल मे एहि ब्यबस्थाक प्रति लोक आस्था नहि रहत ,तकर सभटा लक्षण परिलक्षित भए रहल अछि | प्रारम्भे सँ मैथिल ब्राह्मण समाज वर कन्याक विवाह प्रसंग अधिकार मालाक वहिरभूत डेग नहि रखैत छलाह| विवाह दान मे सिद्धांतक अत्यधिक महत्व छल | पंजीकार तालपत्र पर सिद्धांत लिखि केँ दैत छलाह जे शुद्ध वैध तथा प्रामाणिक विवाहक प्रमाणपत्र मानल जैत छल | आब तँ अधिकाँश विवाह बिना सिद्धांत लिखोउने भऽ जैत अछि | मैथिल ब्राह्मण मध्य जे उपाधि सभ अछि तकरो पाँछा तथ्य अछि ? देखू , मैथिल ब्राह्मण समाज अनेक उपाधि सँ अलंकृत अछि यथा …ओझा ,झा ,मिश्र ,पाठक ,चौधरी शर्मा ,प्रतिहस्त ,ठाकुर ,कुमर,सिंह ,शुक्ल ,पादरी ,खाँ, राय ,सादा ,ईश्वर ,मंडल ,सरस्वती ,उपाध्याय ,आचार्य ,स्नातक आदि | आउ आब एकाएकी किछु उपाधि पर बिचार करी |
उपाध्याय / झा, ओझा :–प्राकृत ब्याकरणक अनुसार उपाध्यायक अपभ्रंश झा तथा ओझा अछि | अध्यापन वृति जे करैत छलाह हुनका उपाध्यायक उपाधि देल जैत छल | एही उपाध्याय सँ ओझा एबम् ओझा सँ झा भेल अछि | उपाध्याय ,ओझा ,झाक शिष्यक प्रशिष्य आचार्य पास करैत छलाह तँ आदि गुरू केँ महामहोपाध्यायक पदवी प्राप्त होइत छल |
मिश्र :–नाना प्रकारक शाश्त्र वेद ,वेदान्त तथा मिमाँसाक ज्ञाता लोकनि केँ मिश्रक उपाधि प्रदान कएल गेल |
पाठकः— पठन् पाठन प्रबीणः पाठकः | ई उपाधि पठन –पाठन केनिहार लोकनि केँ देल गेलन्हि | ई लोकनि वेद शाश्त्र पढ़ब आ पढेबा मे निपुणता प्राप्त कएने छलाह | वेद पठनक एकटा विशिष्ट शैलीक निर्माता छलाह | ई लोकनि समाज ख़ास कए ब्राह्मण समाज मे घूमि –घूमि वेद शाश्त्र पठन तथा कथावाचन करथि से पाठक कहाओल |
चौधरीः—चारू वेद तथा अनेक शाश्त्र धारण क क्षमता रखनिहार ,जनिक यश ,प्रतिष्ठा चारू दिशा में ब्याप्त ,जनिक कुशलता आ चातुरी चतुर्वर्ग मे ब्याप्त ,सभ वर्गक चौधराहट अर्थात मालिकत्व केनिहार केँ चौधरीक उपाधि प्रदान कएल गेल | एकर अतिरिक्त चौधरी चोर सँ समाजक रक्षा केनिहार तथा चोर के पकड़निहार केँ सेहो कहल गेल |
शर्माः—ई शर्मणः शब्दक अपभ्रंश स्वरुप थिक | कर्म काण्ड मे ब्राह्मण मात्रक उपाधि शर्मणः कहल गेल अछि | एखनहुँ पूजा यज्ञादि मे कोनो उपाधि धारीक नामोच्चारण शर्मा कहि कएल जैत अछि | ई प्रायः वैदिक कालीन उपाधि थिक | सामवेदी गान निपुण शर्मण कहल जैत छलाह |हमरा एकटा नीक वैदिकक मुँहक सुनलहा अछि जे जाबत धरि वेद गान शम् पर नहि पहुँचैत छल ताबत धरि ध्वनि लय केँ विशुद्धता स गबैत रहय बला केँ शर्मण कहल जैत छल | सकल शाश्त्रक ज्ञाता केँ सेहो शर्मा कहल जैत छल |
ठाकुरः—ठक्कुर शब्दक अपभ्रंश ठाकुर अछि | ब्राह्मण मे राजा लोकनिक उपाधि सेहो ठाकुर देल जैत छलनि | महाकवि विद्यापतिक उपाधि ठाकुर छलनि | हुनक लिखित जतेक पाण्डुलिपि प्राप्प्त अछि ताहि मे ठक्कुर शब्दक प्रयोग अछि | ठाकुर ईश्वरक पर्यायबाची सेहो अछि | समाज मे जनिकर आचारण देव तुल्य छल से ठाकुर कहौल जैत छलाह |
सिंहः—ई मुख्यतया राजा आ राजपुत्रक उपाधि छल | किछु लोक एकर उत्पति हिंस शब्द सँ कहल अछि | शब्दार्थ पर दृष्टिपात कएने शक्तिवान,सत्तावान ,प्रभुता प्राप्त लक्ष्मीवान लोकक उपाधि चरितार्थ देखल जैत अछि | ज़मींदार ,सामंत ,प्रभुसत्ता आ सभ प्रकारेँ सामर्थ्यवान स्वतः सिंहक उपाधि धारण कए लैत छलाह | दरभंगा राजक बीजी पुरुष छलाह “महेश ठाकुर मुदा ओही कुलक किछु पुश्त नीचाँ आबि माधव सिंह भय गेलाह | ई उपाधि क्षत्री किंवा राजपूत मे सेहो अछि | राज परिवार सँ सम्बद्ध लोकक सेहो सिंह उपाधि धारण कएने छथि | श्रोत्रिय ब्राह्मण मे लोक हास्य करैत कहैत अछि जे अहाँ कोन सिंह छी ? सिंह टूट्टा आ की सिंह जुट्टा ?किछु ब्यक्ति सोझे सिंह आ किछु सिंह झा ,सिंह ठाकुर आदि कहबैत छथि |
राएः—राए शब्द राजाक पर्यायबाची सेहो अछि जे वर्ग राज सत्ता वा ओकर सामीप्यक अनुभव वा उपभोग करैत छलाह से राए उपाधि धारण के लैत छलाह | विद्यापति अपन अवहट्ठ ग्रन्थ कीर्तिलता मे तथा अनेक गीत मे राए शब्द राजाक हेतु ब्यबहृत कएने छथि | किछु लोक विवेचना सँ इहो सिद्ध कएल जे राय उपाधि धारीक बीजी पुरुष अवश्य राजा छलाह | प्राचीन काल मे अनेक छोट –छोट राजा होइत छलाह | कथा किम्बदन्ति मे तँ गामक पाछू एकटा राजाक बात कहल गेल अछि |
एवं प्रकारेँ मैथिल ब्राह्मणक प्रत्येक उपाधिक अर्थक सार्थकता अछि |सभटाक उल्लेख केने एकटा मोटगर पोथी भऽजाएत तदर्थ आइ एतवे…. ..”किम् अधिकम्” |


text:
“मैथिल मंच” द्वारा “मिथिला कला रक्षा संकल्प” हेतु आयोजित “मिथिला लोक-चित्रकला प्रतियोगिता 2020” के द्वितीय पुरस्कार के रूप में सम्मान पत्र संग 11000/- राशि देल जाईत अछि।
एहि साल ई सम्मान दरभंगा के सुप्रसिद्ध चिकित्सक स्व. डॉ. अन्नपूर्णा मिश्रा जी के स्मृति में राजनगर, मधुबनी के कलाकार श्री नरेश पासवान जी के प्रदान कयल गेल।
विदित होई कि डॉ. अन्नपूर्णा मिश्रा दरभंगा मेडिकल कॉलेज सँ उत्तीर्ण पहिल मैथिल ब्राह्मण महिला चिकित्सक छलीह। फरवरी 1989 ई. में अवकाश प्राप्त करबा सँ पहिने ओ दरभंगा मेडिकल कॉलेज में विभागाध्यक्ष (ऑब्स और गायनो) के पद पर प्रतिष्ठित छलीह।
अन्नपूर्णा मिश्रा के जन्म दरभंगा, मिथिला के एकटा रूढ़िवादी आ पारंपरिक मैथिल ब्राह्मण परिवार में सन् 1929 ई. में भेल छल। श्री परिक्षित मिश्रा सँ विवाहोपरान्त ओ अपन पढ़ाई पूर्ण कयलथि। हुनक अथक मेहनत आ कतेको वर्षक तपस्या के बाद अनेकों महिला लोकनि लेल मेडिसिन में पढ़ाई के द्वार खुजल।
WHO (वर्ल्ड हेल्थ आर्गेनाइजेशन) के तरफ सँ स्कालरशिप पर हुनका विशेष प्रशिक्षण हेतु स्वीडन, नार्वे आ सिंगापुर आदि अनेकों देश में सेवा देबाक अवसर भेटलन्हि। दरभंगा वापस आबि ओ सुदूर मिथिला के ग्रामीण क्षेत्र सबमें अपन सेवा देलन्हि जहिसँ हजारों महिला लोकनि के सेवा भेल। दरभंगा में
शिक्षा के विकास हेतु हुनका द्वारा स्थापित “महारानी कल्याणी कॉलेज” समस्त मिथिला लेल हुनक एकटा याद छन्हि।
ई हमर सबके दुर्भाग्य कहल जायत जे अपन सम्पूर्ण जीवन मिथिला के सेवा में समर्पित कयनिहार स्व. डॉ. अन्नपूर्णा मिश्रा के परिवार के आई दरभंगा छोड़ि कय पलायन करय पड़लन्हि। एकटा पैघ सम्भ्रान्त परिवार के कतेको बेर धोखा भेलाक बाद केना दरभंगा सँ पलायन करय पड़लन्हि ओकर एकटा दु:खद कहानी आगा फेर…..


text:
दरभंगा, मिथिला मिरर-निशांत झा: मिथिला विकास संघ अप्पन पांच सूत्री मांगक लेल बृहस्पति दिन दरभंगा रेवले स्टेशन पर एक दिवसीय धरना देलक। आयोजित सभा के संबोधित करैत संघक संयोजक सुजीत कुमार आचार्य कहलनि जे, मिथिला के सब रेल प्रोजेक्टक प्रति रेलवे प्रशासन उदासीन बनल अछि आ जनप्रतिनिधि सेहो मूकदर्शक बनल छथि।
अहि मौका पर उदय शंकर मिश्र कहलनि जे, कोशी महासेतु रेल लाईन यथाशिघ्र पूरा कय रेल परिचालन शुरू करबाक चाही। वरूण कुमार झा जयनगर आ नरकटियागंज तक रेललाईनक दोहरी करण के मांग केलनि। ओतहि विपिन कुमार चौधरी सकरी निर्मली रेललाईनक आमान परिवर्तनक बात केलनि। रामबाबू चौपाल पटना-दरभंगा के बीच सुपरफास्ट ट्रेनक मांग केलनि, त बालेन्दु झा यात्री सुविधागृह पर अवैध कब्जा पर सवाल उठेलनि।
अहि मौक़ा पर कार्यक्रमक अध्यक्षता जीवन झा केलनि। रौशन झा, ज्ञानेश्वर राय, मिथिलेश सहनी, विकास आनंद, मोनू शशि, कौशल कुमार, राजेन्द्र ठाकुर, बाबू साहब आदि मौजूद छलाह। बाद मे पांच सूत्री मांगक लेल रेलमंत्री के नामक ज्ञापन स्टेशन अधीक्षक के सुपुर्द कायल गेल।


text:
कोलकाता. मिथिला चैम्बर ऑफ़ कॉमर्स एंड इंडस्ट्रिज केर नव कार्यकारिणी गठित भेल. शनिदिन (4 अगस्त) कें सांझ मे नवगठित बोर्ड केर शपथ ग्रहण समारोह क्लाइव रो स्थित कार्यालय मे सौहाद्रपूर्ण वातावरण में संपन्न भेल ! एहि अवसर पर चैम्बर केर आगामी कार्ययोजना पर सेहो चर्च कयल गेल. उक्त अवसर पर जाहि में सर्वश्री कामदेव झा जी मुख्या सलाहकार,प्रदीप कुमार झा जी अध्यक्ष ,मोहन चौधरी जी,रतिकांत झा जी आ उमेद लाल कामत जी उपाध्यक्ष,गंगा प्रसाद झा जी सचिव,देवेन्द्र हजारी जी सहसचिव,राजीव रंजन मिश्र,धैर्य नारायण ठाकुर आ संजय झा अन्यान्य सदस्य लोकनि उपस्थित छलाह !
ज्ञात हो जे चैम्बर मिथिला केर आर्थिक सम्पन्नता ओ संभावना पर विमर्श हेतु गठित कयल गेल अछि. मिथिलाक औद्योगिक ओ आर्थिक उन्नयन एकर मुख्य उद्देश्य अछि. चैम्बर श्री मिथिला नाओ केर एक मैथिली मासिक पत्रिका सेहो प्रकाशित करैत आबि रहल अछि, जकर सम्पादन महेन्द्र हजारी करैत छथि. (Source)
Tags: हालचाल


text:
> मैथिली महायात्रा कार्यक्रम मे जुटलाह बुद्धिजीवी लोकनि
कलकत्ता: रविदिन अंतर्राष्ट्रीय संस्था दहेज मुक्त मिथिला द्वारा आयोजित संगोष्ठी आ कविगोष्ठी मे बजैत डॉ. फणिकान्त मिश्र अपन विचार प्रकट करैत बजलाह जे मैथिल मे एकताक पूरा अभाव अछि. जाहि दिन मैथिल अपन भाखा, अपन माटि-पानि आ अपन अस्तित्वक प्रति सजग भ' जायत, ओकरा ओकर अधिकारसं केओ वंचित नहि क' सकै छै. भारतीय पुरातत्व सर्वेक्षणक पूर्वी क्षेत्र केर निदेशक डॉ. फणिकान्त मिश्र बजलाह जे मिथिला विश्वक प्राचीन सभ्यतामे सं अछि. एकर पुरातात्विक सर्वेक्षण बहुत आवश्यक छैक आ ओ बहुत रास मिथिला बेस प्रोजेक्ट सभ पर काज क' रहल छथि. ओ कहलनि जे मिथिला बुधिमे सदा अग्रणी रहल मुदा एकता नहि रहने हम सभ छिन्न-भिन्न भेल छी.
वरिष्ठ साहित्यकार रामलोचन ठाकुर एहि अवसर पर कोलकाताक योगदान केर चर्च केलनि. ओ बजलाह जे मैथिली मे एखन बहुत रास काज करबाक छै आ एहि लेल युवा लोकनि कें आगू आबय पड़तनि. 'मैथिली-मिथिलाक प्रति कोलकाताक योगदान' विषय पर आयोजित गोष्ठी मे प्रवीण नारायण चौधरी कहलनि जे दुनू पार मैथिलकें एकजुट भ' कुरीतिक विरुद्ध आवाज उठबय पड़तैक. एकसंग मिलि विकास पर जोड़ देबय पड़तैक. नेपाल सं आएल मैथिल युवा कार्यकर्ता निराजन झा सेहो अपन बात रखलनि.
गोष्ठीमे भास्कर झा, गंगा झा, भवनाथ झा, मिथिलेश कुमार झा, रत्नेश्वर झा आदि लोकनि अपन आलेख पढ़लनि जे कोलकाताक योगदान पर आधारित छल. कविगोष्ठीमे राजीव रंजन मिश्र, भास्कर झा, प्रवीण चौधरी, उमाकांत झा बक्शी, कृष्णचन्द्र झा 'रसिक', नबोनारायण मिश्र, अनमोल झा आदि कवि कविता पाठ केलनि. एहि अवसर पर समाजसेवी कामदेव झा सहित महानगरक अनेक बुद्धिजीवी लोकनि उपस्थित छलाह.
Tags: हालचाल : एहिपार


text:
आई 29 अक्तूबर के दिल्ली के सरिता विहार मे मैथिल लोकक एकटा बैसार भेल. ई बैसार अंतरराष्ट्रीय मैथिली परिषद के डॉ धनाकर ठाकुर जी केर अध्यक्षता मे भेल. एहि मे सभ क्षेत्र सं जुड़ल लोक अएलाह. नीक गप्प ई भेल जे बैसार काली पूजा केर पंडाल मे भेल जाहि कारण स्थानीय लोक सभ सेहो बढ़ि- चढ़ि कs शामिल भेलाह. बैसार मे मुख्य रूप सं एहि गप्प पर चर्चा भेल जे मिथिला राज्य के साकार रूप मे लाबय लेल अखन तक कि सभ कएल गेल अछि... कि सभ कएल जा रहल अछि... आओर कि सभ करय के जरूरत अछि. मिथिला राज्य के मांग पर जोर देबय लेल 21 आओर 22 दिसम्बर के दिल्ली मे अठारहम अंतर्राष्ट्रीय मैथिली सम्मेलन होबय जा रहल अछि. सम्मेलन लाजपत नगर के शीतला मंदिर मे होएत. सम्मेलन के क्रम मे 22 दिसम्बर के जंतर-मंतर पर धरना सेहो देल जाएत. डॉ धनाकर ठाकुर जी ओहि सम्मेलन के सफल बनाबय के लेल दिन-राति एक कएने छथिन्ह. गाम-गाम... घर-घर जाs क लोक के एहि सम्मेलन मे आबए लेल कहि रहल छथिन्ह. धनाकर जी एहि लेल 6 सं 9 अक्तूबर तक साइकिल यात्रा पर छलाह. साइकिल यात्रा के क्रम मे ओ जयनगर सं बिसौल... हरलाखी... उमगांव... फूलहर... गोपालपुर... गंगौर... साहरघाट... धनौजा... बेनीपट्टी... अरेड़... कोइलख... राजनगर तक गेलाह. एहि क्रम मे मधुबनी... कलुआही... राजनगर मे बैसार सेहो भेल. एहि साइकिल यात्रा मे हिनका लोक सं जुड़ल केर नीक मौका मिललन्हि आ राज्य मामला पर लोकक समर्थन सेहो मिललन्हि.
डॉ धनाकर ठाकुर जी ओना तं पेशा सं डॉक्टर छथिन्ह आ दरभंगा मेडिकल कॉलेज अस्पताल सं पढ़ाई कएने छथिन्ह. पढ़ाई आ नौकरीक सिलसिला मे कई ठाम रहल छथिन्ह. सभ ठामक रहन-सहन... कला-संस्कृति... भाषा केर सम्पर्क मे आएल छथिन्ह. सभसं पैघ गप्प ई जे अपन काजक बीच मिथिला... मैथिली के लेल समय निकालि पाबैत छथिन्ह. कोसी बाढ़ि मे लोकक बीच जा राहत काज मे सेहो लागल छलाह. ओना त गप्प मारय वाला... नुक्ताचीनी करय वाला... मीनमेख निकालय वाला... दस टा खौंचांरि निकालय वाला लोक सभ बड़ मिलि जएताह मुदा काज के नाम पर सभ पड़ा जएताह. ताहि लेल धनाकर जी जे कs रहल छथिन्ह हुनका अहां सभ के सहयोग करबाक चाही. कोनो संस्था सं होए... कोनो गुट सं बनय... मिथिलाक सर्वांगीण विकास केर लेल अलग राज्य बननाए एकदम जरूरी अछि. अहां नौकरी... पढ़ाई... बीमारी... पावनि-त्योहार... घर-परिवार के दस टा बहाना बना एहि लेल आगां आबय सं कटय चाहब. कोनो भार अपना ऊपर नहिं लेबय चाहब. मुदा कोई करथिन्ह त दस टा खोंच निकालय लागब. ई सभ छोड़ि जे कोई गोटा मिथिला लेल आगां बढ़य छथि हुनका समर्थन करऔ... हुनकर सहयोग करिऔ. एहि के लेल अहां जेहि तरहे होए ओहि तरहे सहयोग कs सकय छी. चुनाव अहां के करय के अछि जे अहां कोन तरहे सहयोग द सकय छी. तन... मन... धन कोनो तरहे. दस लोक के फोने कs हुनका एहि आंदोलन सं जोड़ि सकय छी सेहो बड़का काज होएत. पेपर मे विज्ञापन या खबर निकलबा सकय छी... ईहो बड़का काज होएत. हजार...पांच सय परचा छपबा सकय छी... अहांक जे मन होए से करु मुदा सहयोग करु... आगा आउ. आबय वाला पीढ़ी के लेल किछ कष्ट सहय पड़त. अगर किछ नहिं कs सकय छी त कम सं कम काज करय वाला लोक के हिम्मत त नहिं तोड़िऔ.
एहि बैसार मे एकटा नीक बात ई देखय मे आएल जे बैसार के आखिर मे महाकवि बैद्यनाथ मिश्र 'यात्री' जीक मिथिला प्रार्थना कएल गेल. धनाकर जी के कहनाय छलन्हि जे ओ प्रत्येक मैथिली बैसारक समाप्ति एहि सं करैत छथिन्ह. त लिअ आखिर मे हमहुं अहांक लेल ओ प्रार्थना एहि ठाम द रहल छी...
भगवान ! हमर मिथिला सुख शांति केर घर हो .
आदर्श भूमि मिथिला इतिहास मे अमर हो.
जहिठाम जाई हम सब सिंहे तहां कहाबी,
दुर्दांत होइ सबठां केवल अहांक डर हो.
जग भरि सुनी नचारी तिरहुति महेशवानी,
सभकेर कण्ठपथमे मृदु मैथिलीक स्वर हो.
अत्यन्त शक्तिशाली जे द्वीप अछि तहु पर,
एहि देश केर भाषा ओ भेषहुक असर हो.
पसरय एतय यथोचित अभिनव कला कुशलता,
प्रतियोगिताक रणमे ई प्रांत अग्रसर हो.
अंतिम विनय दयालु, बस आब एकटा जे,
ई पाग विश्वभरिमे सबकेर माथ पर हो.


text:
होरी शब्द ठोरपर अबिते मोन मे एकटा फराके अनुभूति होइत अछि . होइयो कियैक नहि 'होरी' रंग आ उमंगक पर्व जे छैक .रंग-अबीरक गंध आ
प्रभावे तेहन होइत छैक जे लोक ओकर संपर्क मे अबिते मातल सन रहैत अछि. आ ताहि पर सँ बहैत फगुनहटि बयार. मनुख तँ मनुख प्रकृति धरि निशां मे डूबल रहैए. हम सेहो कोनो अपवाद नै छी ,हमरो मोन होरी मे किछु-किछु एहने सन भऽ जाइत
अछि .
एम्हर पछिला चारि बर्ष सॅ पटना-दिल्ली मे होरी मे
रंगायत रहल छलहुँ. किंतु एमकी गाम मे होरी खेलबाक अवसर प्राप्त भेल .दुर्गास्थान हमर घर सँ सटले छैक,आ तकर ठीक सोंझहे मे कालीस्थान आ मध्य विद्यालय करियन. गामक चौक सेहो एहिठाम छैक, जाहिठाम सँ रोसड़ा- बहेड़ी लेल बस भेटैत अछि .
स्कूलपर सम्मत (होलिका दहन)'क बेस तैयारी भऽ गेल छलैक. गाम मे खूबे ढ़ैचा भेलैए एमकी. से स्कुल पर लागल सम्मत देखबा सं बुझा पड़ैत अछि . करीब
चालीसो बोझ ढ़ैचाक ठाढ़ कयल गेल छलैक. सभ घुरि-घुरि, बेर-बेर सड़क दिस
देख रहल छल, कि आब भोला बाबा मंदिर सॅ कीर्तन मंडली 'शिवतट पर राम खेलै
होरी ,शिवतट पर ... हो खेलै होरी , हो मचै होरी ... गबैत औताह , आ
रामपिलेस सम्मत लेसताह, किंतु जाह ई की देखि रहल छी, किछु नवतुरिया सम्मत फूंकि लेने
छथि. सूखल ठाढ़ ढ़ैचाक बोझ धूॅ-धूॅ कऽ जड़ि उठलै. लोक-वेद पाछाॅ हटैत गेल
. कीर्तन मंडली एखन धरि नहि पहुॅचल. आगिक लपटि किछु कम भेलै. पबीतर लग्गी सॅ आगि
पसार' लागल. ढ़ैचा-संठी छाउर भेल जा रहल छल. ओम्हर दू गोट छौड़ा 'जे
मरद छें से आगू आ' कहैत आगि पार करबाक लेल कूदि पड़ल. मुदा ई की, दूनु
अपने मे ओझरा आगि मे खसि पड़लाह .उ तॅ भलमानस बुझियौ पबीतरा केॅ जे दूनु के
बहार कयलक . रामपिलेस आब आबि रहल छल. दूनु छौड़ा बेस झरकि गेल छलैक. नीक बात
ई, जे बाॅचल छलैक दुहू. हम ई नै बुझि सकलहुँ जे दूनु आगि मे जखन खसलै तखान उठलै
कियैक नहि ! बैजनथबा कहलक - नै बुझलहो भाइजी, दुनू (दारू) पीने छैक .जल्दीए सधुआक बोलेरो भाड़ा कऽ दूनु केॅ डाॅक्टर लग लऽ गेल गेलै . नूनू कक्का कहलनि -
गाम मे पहिलुक बेर एहन भेलैए जे किओ सम्मत मे झड़कलए . काल्हि भऽ पता चलल जे दूनु जीबैत छै। कहाँदन मुहॅ -हाथ बेस झड़कि गेलै.
भोरे सुति उठि बम-बम बाबू ओहिठाम गेलहुँ. गोर लगैत
पुछलियनि - काल्हि राति कीर्तन नै भेलैक की ? ओ कहलनि - बौआ आब गाम मे ओ लोक
नै रहलै . एसगरे कियो की करतैक. नीक लोक सब कमाय लेल बाहर चलि गेलै. किछु लफुआ सभ छै जकरा ताश, दारू आ लफुआबाजी सॅ फुरसति नै छै ...आ छैक किछु so called इज्जति बला लोक सभ , जे घरे मे रहै छथि . कीर्तन-गोष्ठी मे भाग लेब हुनका अदलाह, हीन काज
बुझाइत छनि . ई सभ कहैत हुनक ऑखि नोरा गेलनि . हमरो स्मरण भऽ उठल जे कोना
बम-बम बाबू डाढ़ मे ढ़ोलक बान्हि, भोला बाबा मंदिर सॅ शंभु पाठक, अभिलाष
झा ,विनोद पासवान, मुरलीधर झा, कालीचरण आदि-आदि संगे ढ़ोलक पर थाप दैत आबथि आ जा धरि
सम्मत जड़ैत रहै ता धरि सारा रा रा रा आ डिंग रहै होइत रहै . एखन
कीर्तनिया सभक ई गीत मोन पड़ि रहल अछि....
"सदा आनंद रहे ओहि द्वारे,मोहन खेले होरी हो
इक ओर खेले किशन कन्हाई ,इक ओर राधा गोरी हो"
जखन भोरूका दस बजलैक. नहा-धो उज्जरा कुर्ता पहिर हम गाम
भ्रमण लेल निकललहुॅ . डीह टोलक ठकुरबाड़ी सॅ पंचोभैए टोल , दक्षिणबाड़ी टोल आ
फेर उत्तरबाड़ी टोल . सभ दिस लोक अपना-अपना घर मे बन्न छल सिवाए आठ-दस वर्षक
नेना सभ केँ, वैह लोकनि कतहुँ कतहुँ हाथ मे फुचकारी लऽ होरी खेला रहल छलैक.
फुचकारी सँ मोन पडल. जखन पटना सँ गाम अबैत रही . फोन पर भौजी कहलीह जे भातिज लेल एकटा फुचकारी किनने आएब . जाहि मे पाइप सॅ सेलैंडर जुड़ल रहैत छै . स्प्रे मशीन जकाँ. तीन दिन सॅ भातिज एहिलेल भाभटि पसारने अछि .
एक तँ होरी ताहू मे भौजीक आज्ञा कोना काटितहुँ, तेँ हुनक बात मानैत सात सए मे फुचकारी कीनि लेने अयलहुँ. मुदा से चारियो घंटा कहाँ टिकलै ओ फुचकारी ! खैर ई प्रसंग फेर कहियो। एखन हम अपन अतीत मे हेरा गेल छलहुँ. जे कोना हम फुचकारी लए जिद्द पसारने रही नेनपन मे आ बाबू , जीबू राम सॅ बाॅसक बेस हाथ भरिक फुचकारी बनबा केॅ आनि देने रहथि . जीबूआ ततेक
ने नीक ,मजगुत आ सुन्नर बाॅसक फुचकारी बनेने रहै जे तीन बरखि धरि
हम ओहि पिचकारी सॅ होरी खेलाएत रहलहुॅ ...उ तॅ रामजपो ओकरा कान्ड़िह (गए-महींस केॅ दबाइ दै लेल एक तरहक चम्मच) बना
देलकै किंतु ओ टुटलै नै .
खैर आगाँ बढलहुँ. गामक सड़क पर कतहुँ लोकक दरसि नहि छलैक .ठाकुरबाड़ी ,भोला
बाबा मंदिर ,हनुमान स्थान कोनो ठाम नहि .हम अपन दूनु स्कूलिया संगी जकरा
संग कहियो नङटे बौआइत रही , हुनक घर पर रंग खेलऽ गेलहुॅ . मुदा ओहो लोकनि
भारत-वेस्टइंडीज क्रिकेट मैच मे ओझरायल रहथि .हम घुरि अयलहुॅ आ सोच' लगलहुँ- कतेक बदलि गेलैए गामक होरी .कहियो माय केॅ लाख बुझेलो पर हम घर सँ निपत्ता भ' जाइत रही. होरी खेलबाक लेल. उदंडपानी करबाक लेल, मित्रलोकनि संग रग्धुम्मस करबाक लेल. मुदा आब गामक होरी मे नहि ओ रंग रहलै आ नहिए ओ उमंग. आ नहि रहलै माय हाथक ओ पुआक स्वाद.
मोन पड़ैत अछि पाॅच वर्ष पहिलुक कथा, जखन कुनकुनमा भंग शर्बत
पिआ देने रहै आ हम मायक बनाओल पुआ सभ , एक-एक कऽ निघटा देने छलहुॅ . तहँ पुआ तॅ एखनो
बनैत अछि गाम पर , किंतु आब नै पुआ मे ओ सुआद रहलै आ नै होरी केॅ ओ उल्लास आ उमंग.
स्मरण भऽ रहल अछि, नेनपनक ओ होरी जखन चारू टोलक लोक ,कीर्तनिया दल पूरा गाम घुमि, चौक पर आबि ,सभ कियो मिलि केॅ गबैत रहथि.
"खेले मसाने मे होरी दिगम्बर,खेले मसानेमे होरी
भूत पिशाच बटोरी ,दिगम्बर खेले मसाने मे होरी
लखि सुंदर फगुनी छटाकेॅ ,मन से रंग गुलाल हटा के
चिता भस्म भर झोली ,दिगम्बर खेले मसाने मे होरी "
आब बस यु-ट्युब पर पंडित छन्नू लाल मिश्रक भव्य स्व रमे ई गीत सुनि रहलहुँ अछि आ अपन बहसल मोन बहला रहलहुं अछि.
_______________________________________________________________________________________________________________________
बालमुकुन्द
संपर्क:
mukund787@gmail.com
+91- 9934666988


text:
नवका- पुरनका लेख सर्च करु...
हाई स्कूल मे मिड-डे मील !
हाई स्कूल मे मिड-डे मील... ई खबर देख अचरज भेल. मिड-डे मील तं सिर्फ प्राइमरी आओर मिडिल स्कूल के लेल छल. पूरा खबर देखलौं तं पता लागल जे नियंत्रक महालेखा परीक्षक...कैग के रिपोर्ट मे खुलासा भेल अछि जे पिछला वित्तीय वर्ष 2009-2010 मे हाई स्कूल के 38 लाख 80 हजार 200 विद्यार्थी के मिड-डे मील देल गेल. स्कूल मे पकल-पकाएल खाना देल गेल. आब लोक सभ सेहो हैरान छथिन्ह जे ई केना भेल... जखन कि हाई स्कूल के लेल ई स्कीम अछिए नहि... आओर हुनकर कोनो हाईस्कूली बालक के स्कूल मे खाना देले नहि गेल.
एहि सं विपक्ष के बैसल-बैसाएल मुद्दा हाथ लगि रहल अछि. जे नीतीश कुमार पांच साल धरि पाक-साफ रहलाह... चुनाव आबैत-आबैत दस तरहक आरोप सं घिर रहल छैथि. किछ दिन पहिने तक नीतीश जी विकास यात्रा... विश्वास यात्रा सं लोक के भरोस दैत छलखिन्ह. ई सभ देख लोकक भरोस डोलि रहल छनि. ई भs सकैत अछि जे एहि मे नीतीश जीक कोई लेना-देना नहि होए मुदा जे भs रहल अछि ओकर दायित्व तं हुनका लेबहे पड़तन्हि. लोक के कहनाय छनि जे अफसर पर बेसि् भरोस करनाय के कारण ई भेल अछि.
एहि सं पहिने के रिपोर्ट मे कहल गेल जे 11 हजार करोड़ सं बेसि के बिल जमा नहि अछि. खर्च के कोनो ब्योरा नहि देल गेल अछि. हजारों करोड़ के घोटाला के बात सामने आबय के बात भs रहल अछि. एहि के बाद मुख्यमंत्री जी अपन सभ आला अधिकारी सभ के 6 दिन के अंदर सभ बिल जमा करय के आदेश देलखिन्ह. ओना ओ तारीख बढ़ि चुकल अछि... मुदा जेहि तरह सं अधिकारी सभ बिल बना रहल छथिन्ह आ जमा कs रहल छथिन्ह ओहि सं कतेक के गर्दन फंसत. अफसर सभ केहुना कs बिल जमा करय के लेल खुद बिल बना जमा कs रहल छथिन्ह. समय कम रहला के कारण बिल खोजय आओर जतय खर्च भेल ओतय सं बिल बनाबय के समय नहि रहला के कारण जेना-तेना बिल बनाएल जा रहल अछि थोक मे.
आब जेहिआ जांच होएत... पता लगाएल जाएत तं दस तरहक बात सामने जाएत. ई ओहिना होएत जेना कहल जाएत अछि न कि एकटा झूठ के छिपाबय लेल दसटा झूठ बोलय पड़ैत अछिय... ओहिना एकटा बिल के लेल एहिठाम दसटा बिल बनाबय पड़ि रहल छनि. एहि सं नीतीशजीक विकासक सभ दावा धरले रहि जाएत. एकर नुकसान उठाबय पड़ि सकय छनि हुनका. लालू- राबड़ी राज से तंग आबि नीतीश के चुनय वाला लोक के लेल चुनाव के समय ई एकटा बड़का झटका अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text: दरभंगा, मिथिला मिरर: दरभंगाक एसएसपी मनोज कुमार सभ सर्किल इंस्पेक्टर आ विभिन्न कांडके आईओके निर्देश देलाह अछि जे निर्धारित समय सीमाक अंदर अनुसंधान पूरा कएल जाय। संगहि घटनास्थलक निरीक्षण सेहो कोनो हालतमे करबाक आदेश जारी केलथि। कुनो केसक गवाहक बातपर सेहो ध्यान रखैत जांच पूरा कएल जाय। एसएसपी शनिदिन एसपी ऑफिसमे विभिन्न मामलक चलि रहल इन्वेस्टीगेशनक स्थितिकेँ समीक्षा बैठकमे कहलाह। एसएसपी सभ आईओके विभिन्न मामलाक प्रगति रिपोर्ट प्रतिवेदन करबाक निर्देश देलथि संगहि सभ सर्किल इंस्पेक्टरकेँ कहलाह जे अनेको मामलामे जाँच किएक लंबित अछि एकर रिपोर्ट सेहो देल जाय। सर्किल इंस्पेक्टरक अधीन आवयवला थानामे लंबित मामलाक प्रगतिकेँ लेल आवश्यक निर्देश सेहो देल जाय। एसएसपी कहलनि जे न्याय भेटवामे देरी भेला पर लोकक परेशानी बढ़ि जाइत छैक। बैठकमे डीएसपी (मुख्यालय) प्रफुल्ल कुमार सिन्हा, सदर एसडीपीओ अनोज कुमार, बेनीपुर एसडीपीओ उमेश्वर चौधरी, एसडीपीओ दिलीप कुमार झाक अलावे विभिन्न सर्किल इंस्पेक्टर सेहो उपस्थित छलाह।


text:
भुटान
भुटान दक्षिण एसियामे अवस्थित एउटा छोट देश छी । एकर दक्षिण, पूर्व आ पश्चिममे भारत आ उत्तर दिशामे गणतन्त्र चीनक तिब्बत सँ सीमा जुड़ल अछि । भुटानक दक्षिणमे भारत अछि आ उत्तरमे चीन स्वशासित राज्य तिब्बत। भुटानीसभ अपन देश भुटानकें स्थानीय नाम द्रुक यू अर्थात ड्रयागनक देश कहैत अछि । ई देश मुख्यतः पहाडी अछि आ मात्र दक्षिणी भागमे किछ समतल भूमि अछि । सांस्कृतिक आ धार्मिक रूपमे भुटान तिब्बत आ नेपालक सांस्कृति सँ जुड़ल अछि । भुटान सन् १६४४ मे वर्तमान राजासभक पुर्खा शाब्द्रुङ ङावाङ नामग्यालके स्थापना केनए छल । भुटानक आधिकारिक भाषा जोङ्खा छी मुदा एतय अन्य बहुत रास भाषासभ सेहो बाजल जाएत अछि । भुटानमे नेपालीभाषीसभक सेहो बाहुल्यता अछि ।
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ "Bhutan Population clock", Countrymeters.info, २०१२, अन्तिम पहुँच २२ अक्टुबर २०१२।
- ↑ "Population and Housing Census of Bhutan — 2005" (PPT), UN, २००५, अन्तिम पहुँच ५ जनवरी २०१०।
- ↑ ३.० ३.१ ३.२ ३.३ "Bhutan", International Monetary Fund, अन्तिम पहुँच १७ अप्रैल २०१२।


text:
धम्पुस
धम्पुस नेपालक पश्चिमाञ्चल विकास क्षेत्रक गण्डकी अञ्चल, कास्की जिलामे अवस्थित गाँउ विकास समिति छी। ई ठाममे ६२० टा घर अछि । एत पहुचक लेल पर्यटकसभ गाडिमे नै जाक पैदल जाएत अछि । ई ठाम अझ फिल्म सुटिङ्क लेल बहुत प्रसिद्ध अछि । एहि गाविसमे रहल ऐतिहासिक तथा धार्मिक पर्यटकीय स्थलसभ धम्पुसकोट, भुमे मन्दिर, नेवोताल वराह, सिद्घवराह मन्दिर आदि रहल अछि तथा पाराग्लाईडिङक लागि थाक डाँडा, तप्राङ मैदान आदि प्राकृतिक पर्यटकीय स्थलसभ छी।[१]
जनसङ्ख्या[सम्पादन करी]
नेपालक सन् २००१क जनगणना अनुसार धम्पुसक जनसङ्ख्या २९५० अछि।[२] एहि मध्य पुरुष ४७%, आ महिला ५३% अछि।
पर्यटन[सम्पादन करी]
अधिकांश पर्यटक माछापुच्छ्रे देखए लेल पोखरा जाएत अछि। मुदा, माछापुच्छ्रेक असली दृश्यावलोकन करएक अछि तँ धम्पुससँ बढिया ठाम और कोनो नै अछि । माछाक पुच्छर आकारक उपर भेलाक कारण एकर नाम माछापुच्छ्रे भेल अछि । धम्पुस पहुँचनाए हल्लुक अछि, पोखरासँ मात्र २५ किलोमिटर पश्चिम। पोखराक बाग्लुङ बसपार्कसँ बाग्लुङ जाएवाला बस जाएत अछि । एतसँ सार्वजनिक बस पकैर वा ट्याक्सी लक आधा घण्टामे फेदी पहुच सकै छी । एतसँ शुरु होएत अछि, जङ्गलसँ घेरल रास्तामे पदयात्रा। जल्दी चलवालाक एक घण्टा, अस्थिरसँ चलवालाक दुई घण्टा, तेकर बाद आइब जाइया- गन्तव्य धम्पुस ! धम्पुससँ देखाई वाला हिमालमात्रे नाई, पोखरासँ फेदीतक गाडीमे यात्रा करैत काल देखाई वाला फाँट, खोलासभ सेहो कम मनमोहक नैअछि। फेदीमे भेल होटलसभमे सजाक राखल सुखैइ देखलाक बाद खायल बिना नै रहि सकै छी । डाँडा पहुचनासाथ शुरु होएत धम्पुसक होटल, सफावस्ती आर स्वागत करि बैसल रहल धम्पुसबासीक व्यवहार पर्यटकक एना लुभावैत अछि कि एक रातक लेल जाएवालाक सेहो अपन बसाइँ बेसी दिन कर मन लागैत अछि।
कृषि[सम्पादन करी]
१७५० मिटरमे रहल धम्पुसमे कोदो, धान, आलु, सागक बढिया उबजाऊ होएत अछि । रासायनिक मल बिनाक तरकारी, सुखैइ, लोकल मुर्गा खाएत हिमालक सौन्दर्य नजदिकसँ देखानाइ कम आनन्ददायी नै होएतअछि । एतक मौसम सेहो गज्जबक अछि,न बहुत जाड न गर्मी ।
सन्दर्भ सामाग्रीसभ[सम्पादन करी]
- ↑ "धार्मीक, ऐतिहासीक तथा पर्यटकीय स्थलसभ", कास्की जिला विकास समिति।
- ↑ "नेपाल जनगणना २००१", अन्तिम पहुँच मे १९।


text:
दरभंगा कोर्ट मंगलदिन राहुल यादव आओर पप्पू बिहारी के फांसी के सजा सुनौलक. दुनू पर दस-दस हजार टकाक जुर्माना सेहो लगाओल गेल अछि.
मामला 27 जनवरी 2011 के अछि. राहुल यादव आओर पप्पू बिहारी नेहरा गाम के पेट्रोल पंप लूटय गेल छल. एहि क्रम मे विरोध भेलाह पर ओ पेट्रोल पंप मालिक
अश्विनी चौधरी...स्टॉफ कैलाश सदा आओर दयाशंकर राय के गोली मारि हत्या करि देलक.
एहि मामला मे दोषी करार दैत कोर्ट दुनू के फांसी के सजा सुनौलक.
ओना एहि मामला मे सबूत केर अभाव मे कमलेश झा के बरी करि देल गेलन्हि. जखन कि नित्यानंद झा फरार छथिन्ह.


text:
नवका- पुरनका लेख सर्च करु...
दिल्ली प्रेस क्लब में 7 दिसंबर के मिथिला महोत्सव आ मिथिला लिटरेचर फेस्टिवल
दिल्ली के प्रेस क्लब ऑफ इंडिया में शनि दिन, 7 दिसंबर के मिथिला महोत्सव आ मिथिला लिटरेचर फेस्टिवल 2 के आयोजन भ रहल अछि। मिथिला लिटरेचर फेस्टिवल मे 11 बजे दिन सं कई तरहक परिचर्चा आ पुस्तक लोकार्पण के कार्यक्रम अछि। ई सांझ 5 बजे धरि चलत। एकर बाद सांझ 6 बजे सं राति 10 बजे धरि मिथिला महोत्सव मे मैथिली गीत नाद आ कई तरहक झमकौआ कार्यक्रम छै। अहाँ सभ एहिठाम आबि कार्यक्रम के आनंद उठा सकय छी।
सदस्यता लें टिप्पणियाँ भेजें (Atom)


text:
मधुबनी। चलो रे डोली उठाओ कहार..गीत आब केवल ब्याह दिन बैंड पर बजैत अछि। आधुनिक युग मे मिथिला मे आएल सांस्कृतिक पतनक कारण आब कोनो दुहारि स डोली नहि उठैत अछि। धनीक स धनीक आ गरीब स गरीब लोक अपन बेटी-पुतहु कए मोटर स ल कए रिक्शा तक पर विदा करैत अछि। नवतुरिया त आब सिनेमा मे छोडि़ डोली कतहू नहि देखैत अछि। मिथिलाक एक-दू टा गाम छोडि़ कए कतहू डोली अर्थात खरखरिया देखबा मे नहि अछि। जाहि गाम मे अछि ओहि ठाम सेहो ओ जर्जर अवस्था मे अछि। दरअसल आब विवाह मे चलि रहल रस्म ओ रिवाज मे भारी बदलाव आबि रहल अछि। एकर पाछु बिहार स पलायन सेहो महत्वपूर्ण कारण मानल जा रहल अछि। जाहि प्रदेश स लोक बिवाह करबा लेल बिहार अबैत अछि ओकर संस्कृति एहि ठामक संस्कृति मे मिला दैत अछि। गाम हुए या शहर अपन संस्कृति कए त्यागि शान बढ़ेबा लेल नव-नव तरीके अपना रहल मिथिला समाज अपन जडि़ स कटल जा रहल अछि। गप मात्र डोली क नहि अछि आन रिवाज सेहो खत्म भ रहल अछि। आदिकाल स चलल आबि रहल रिवाज कए मानि हम सब दुनिया मे अपन अलग स्थान बनेने छी। एहि पर आइ सेहो शोध जारी अछि जे आखिर मिथिला मे विवाह क सफलता क राज की अछि। मुदा इ हाल रहल त जल्दहि हम सब ओहि भीड़ मे शामिल भ जाएब, जतय राति मे विवाह आ भोर मे तलाक भ जाइत अछि। हम लग्न के छोडि़ लगन मे विवाह करै लगलहुं, जखन कि मिथिलाक देखा-देखी अमिताभ बपन बेटाक विवाह लग्न देखी कए केलथि।
तहिना मिथिला संग पूरा भारत मे डोली आ पालकी जेकरा मिथिला मे हम सब खरखरिया आ सबारी कहैत छी, क समाज मे एकटा अलग महत्व अछि। राजा हो या रंक ब्याह क समय डोली आ पालकी मे बैसबाक रिवाज रहल अछि। हाईटेक युग मे लाख टका नाच गान पर खर्च करबा मे ककरो दिक्कत नहि अछि, मुदा कहार कए हजार टका देबा मे बटुआ खाली भ जाइत अछि। एकर कारण आइ डोली-पालकी आ कहार कहानी बनि कए रहि गेल अछि।
पहिने जतय ब्याह क बाद कनिया आ वर कए ल जेबा लेल दुहारि पर चारि टा कहार लाठी लकए ठार रहैत छल, आइ खटारा गाड़ी मे ड्राइवर बैसल नजरि अबैत अछि। कहबा लेल इ हमर आधुनिक सोच आ आर्थिक उत्थान कए देखा रहल अछि, मुदा असल मे इ हमर पिछड़ापन आ दिमागी तौर पर अंगाली कए देखा रहल अछि। राजस्थान मे जेकर दुहारि पर करोड़ टकाक गाड़ी लागल अछि ओ जखन विवाह लेल जाइत अछि त लाख टका खर्च करि घोडि़ मंगबैत अछि, दू डेग लेल लाख टका खर्च करैत अछि, मुदा करोड़ टकाक गाड़ी घोडि़क स्थान नहि ल पेलक, मुदा मिथिला मे हजार टका कहार कए नहि द खटारा गाड़ी पर चढ़बा स औकात बढि़ जाइत अछि। आइ स्थिति एहन अछि जे टका खर्च करबाक बावजूद कहार नहि भेट रहल अछि। किया कि जखन डोली या पालकी ककरो दरबाजा पर नहि अछि, त कहार कतय भेटत।
आई बरियाती क मायने बदलि गेल अछि। पहिने बरियाती मे शरबत चलैत छल आइ कोल्ड ड्रिंक्स या शराब तक परनेसल जा रहल अछि। गप आ ठहाकाक स्थान पर नाच शुरू भ गेल, एहि फूहड़ताक कारण बुजुर्ग बरियाती जेबा स तौबा करि रहल छथि।


text:
आइएसबिएन
कोनो भी पुस्तकक पछाडि कऽ आवरण पृष्ठमे बार कोड जे छोट बक्सामे राखल रहैय १० वा १३ टा अङ्क ओहि आइएसबिएन छी । संसारमे लोकसभक नाम भिन्न-भिन्न होइत अछि तहिना दुनियामे किनको टेलिफोन नम्बर किनको सँ नै मिलैत अछि, ओहिना किताबक पाछा आइएसबिएन नम्बर सेहो भिन्न-भिन्न होइत अछि। विकशित देशसभमे अहि नम्बरक आधारमे इन्टरनेटसँ पुस्तक सम्बन्धी जानकारी प्राप्त होइत अछि।
संसारम पहिल बेर नम्बर राखवाला चलन सन् १९६६ मे बेलायतसँ सुरु भेल छल । ओहि ठामक बडका पुस्तक प्रकाशक मध्येम गनल आर आर बुकरक प्रमुख विलियम हेनरी स्मिथ देश भित्रके प्रकाशकसभक एकटा सम्मेलन आयोजना कऽ पुस्तक पछा फरक-फरक नम्बर राख्वाला चलन सुरुवात केनेए छल । सन १९७२ सँ जर्मनीक राजधानी बर्लिनमे रहल राष्ट्रिय पुस्तकालयलके आइएसबिएनक मुख्य कार्यालय बनावल गेल। संसारक विभिन्न देशक पुस्तकालयसभम आइएसबिएन वितरणक लेल अधिकार दै लागल । युनेस्को लगायतक अन्तर्राष्ट्रियस्तरक शैक्षिक संस्थासभ आइएसबिएनक सल्लाहकार समितिम सदस्य अछि।


text:
आह्वान गीत / किसलय कृष्ण
उड़ाही सूखल पोखरि आ अप्पन माछ-मखान बचाबी
यौ मैथिलजन जागू ने, हेराइत अप्पन पहिचान बचाबी
मातृवाणी बिसरा रहल जखन चिनवारे पर
कतेक आस राखब हम तखन सरकारे पर
सुमन-किरण-यात्रीक बाट बिसरल छी हम
अपन राग आ तान बिसरि ससरल छी हम
अपन फाग संग चैतावर आ माटिक सभ गान बचाबी
यौ मैथिलजन जागू ने, हेराइत अप्पन पहिचान बचाबी
दीनाभद्री आ लोरिक, सलहेस केँ याद करी
अपनलोक सँ बस निजभाषा में संवाद करी
कवि विद्यापतिक मंच फेर अनुशासित हो
जतय मैथिलीक राग-तान परिभाषित हो
भारती, भामती आ जानकीक ई भूमि से गुमान बचाबी
यौ मैथिलजन जागू ने, हेराइत अप्पन पहिचान बचाबी
बिहारी-मधेशी बनल मिथिले में नाम हमर
प्रवास गेलहुँ त' पूर्वांचली पहिचान हमर
आयातित त्यौहार में हेरायल ओ रीत अपन
आनक धुन पर किकिया रहल गीत अपन
चेत जाउ आबो, पुरूखा केर संस्कृति खरिहान बचाबी
यौ मैथिलजन जागू ने, हेराइत अप्पन पहिचान बचाबी


text:
कहबाक लेल तेँ पूर्णिया नगर निगम सेहो अछि आर 46 वार्ड बला एहि नगर निगम म' पौने तीन लाख केर आबादी बसैत अछि। प्रमंडल केँ सबसँ पैघ बाजार व मेडिकल हब होयबाक नाते पूर्णिया शहर म' रोजाना 25-30 हजार महिला-पुरूष केर विजिट होयत अछि। पुरनका रैन बसेरा म' शौचालय छबो करे तेँ बेकार पड़ल अछि आर बकायदा नगर निगम केर ताला लटकल अछि। ओना नगर आयुक्त केँ कहब अछि कि छह स्थान पर प्रसाधन बनाओल जायत जाहि जगह क' चिन्हित क' लेल गेल अछि।
नगर आयुक्त श्री सुरेश चौधरी कहला कि गत स्थायी समिति केर बैठक म' महिला सभक सुविधा लेल शौचालय निर्माण करेबाक निर्णय लेल गेल अछि। स्वच्छ भारत मिशन केर तहत पूरा शहर म' दर्जन भरी शौचालय केर निर्माण कराओल जायत जाहि म' महिला व पुरुष केँ लेल अलग-अलग व्यवस्था होयत। नगर आयुक्त कहला कि बाजार म' महिला सभ क' भ' रहल असुविधा क' गंभीरतापूर्वक लैत छह स्थान क' चिन्हित कायल गेल अछि जाहिठाम शौचालय बनाओल जायत। जाहि म' आरएन साह चौक पर यातायात थाना के बगल म', सदर अस्पताल गेट, जिला स्कूल केर बाउंड्रीक भीतर, पूर्णिया जंक्शन, जीरोमाईल चौक आर बाजार समिति गेटक सामने केँ जगह चिन्हित कायल गेल अछि।


text:
-----------------------------------
-----------------------------------
पदारथ अपस्यांत छल ,ओकरा फुराइये ने रहल छलै जे ओ कोना अपन लेख पूरा करय ।आखिर दू हजार टाकाक बात छलै ।हारि-दारि कऽ करिया कक्काक आश्रमपर पहुॅचि गोहारि लगौलक
-'आब अहीं बेरा पार लगयबियौक कक्का,मंझधारमे फंसल छी ।'
-की भेलह हौ, केहन बढ़ियां नीके ना छह आ कहैत छह जें मंझधारमे...।'
करिया कक्का अडै.ठी मोड़ लैत बजलाह ।
-हॅ यौ ठीके मझधारेमे छी ।ई अकादमीवला सभक कते पैरवी कयलापर एकटा कार्यक्रम मे सहभागिता करबाक नोत देलक अछि मुदा पढ़बा लेल तेहन ने विषय दऽ देलक अछि जे की लिखी की 'नहि से किछु फुराइते नहि अछि ।'
तोंहू हद करैत छह पदारथ,जे फुराइत छह सैह लिखि दहक ,वैह मानक भऽ जयतैक ,अकादेमी जे करय सैह सुच्चा बाकी सभ लुच्चा ।
-की कक्का ,हम अयलहुॅ जे अहाॅ किछु 'टिप्स' देब मुदा अहाॅ तॅ खिल्ली उड़बऽ लगलहुॅ ।
- हौ तों ने बिषय-वस्तुसॅ अवगत करौलह ने दान-दक्षिणाक बात करै छह आ सोझे सत्ताक चाभी अपना लग राखय लेल आफन तोड़ने छह ।
- एखन छोड़ू ओ बात सभ ई कहू जे मैथिलीक लेखकीय प्रकारकेॅ कोना फरिछाओल जाय !
-की मतलब तोहर छह हौ , आब लेखकक वर्गीकरण पर सेहो विचार कयल जाइत छैक ?
- हमर कहबाक अभिप्राय ई अछि कक्का जे अकादमी विषयगत लेखकक सूची बनबऽ चाहैत अछि जे ककरा कोन विधाक श्रेणीमे राखल जाय जाहिसॅ कि ओकरा आगाॅ सुविधा होइक कोनो विषयपर विचार करबा लेल ।हमरा एहि दृष्टिकोणसॅ आलेख तैयार करबाक अछि।'
- तॅ एहिमे कोन दिक्कत छह ।जकरा जाहि श्रेणीमे रखबाक हो राखि दहक ।मैथिलीक लेखक महाकाव्य सॅ लऽ कऽ नाटक ,उपन्यास ,कथा, व्यंग्य ,निबंध , रिपोर्ताज सभ किछु लिखि लैए ,अवसर टा भेंटबाक चाही ।मात्र दू गोत्र (भारद्वाज-रमण) पांजिक लेखक छोड़ि कऽ ,कारण ई मैथिलीक पैथोलाॅजिस्ट श्रेणी मे अबैत छथि।'
- कक्का तखन तॅ हमर लेख लेख नहि भऽ ऑलराउन्डरक सूची भऽ जायत आ लोक हॅसत । कोनो दोसर युक्ती बताउ।'
कक्का मुस्काइत बजलाह -जॅ शास्त्रीय विवेचन करबाक हो तॅ धनबली ,पदबली,पैरवीबली ,दरबारबली ,दक्षिणपंथी ,वामपंथी , दछिनाहा ,कुलीन , दलित आदि कोटिक जे लेखक छथि तनिक विस्तृत -व्यापक व्याख्या करैत आदि इत्यादि मे साहित्यसेवी , भाषासेवीक कोनहुना चर्चो टा कऽ देबहक तेॅ तोहर आलेख अकादमीक विशेष दर्जा पाबि लेतह ।
ई कहैत करिया कक्का डोल आ लोटा लऽ पानि भरय इनार पर विदा भऽ गेलाह आ पदारथ सेहो हुलसैत अपना घर दिस विदा भऽ गेल ।


text:
कलकत्ता: मिथिला विकास परिषदक सात सदस्यीय प्रतिनिधिमंडल पूर्व निर्धारित कार्यक्रमक अनुसारे अध्यक्ष अशोक झा, राघवेन्द्र झा, श्रीमती शैल झा, श्रीमती रूपा चौधरी ,पंडित नन्द कुमार झा, गौरीशंकर मिश्रा आ रघुनाथ चौधरी राजभवन मे पश्चिम बंगालक राज्यपाल केसरी नाथ त्रिपाठी सं भेँट क' ज्ञापन देलक। पश्चिम बंगाल में रहनिहार लाखो मिथिलावासीक विभिन्न समस्या पर राज्यपालक धियान आकृष्ट कएल गेल. जाहि मे कलकत्ता विश्वविद्यालय मे फेर सं मैथिली कें पाठ्यक्रम मे शामिल करब, मैथिली अकादमी केर स्थापना, पूर्वोत्तर भारतक सांस्कृतिक केंद्र द्वारा मैथिली मे कार्यक्रम करयबाक प्रावधान, संगहि राजमार्ग पर डॉ राजेन्द्र प्रसाद केर मूर्ति स्थापना शामिल छल. एकर संगहि परिषद द्वारा प्रस्तावित वेद ओ संस्कृत केंद्र लेल जमीन उपलब्ध करयबाक मांग सेहो कएल गेल.
राज्यपाल महोदय कें मिथिलाक पाग पहिरा तथा मिथिला पेंटिंग्स सं सजायल अंग बस्त्र मिथिला विकास परिषद द्वारा प्रकाशित सभ पुस्तक कविपति विद्यापतिक मॉडल प्रदान क' माला पहिरा सम्मान देखाओल गेल. (Report: मिथिमीडिया ब्यूरो)
Tags: हालचाल : एहिपार


text:
मिथिलाभरिक रेलवे टीसन पर मैथिली मे उद्घोषणा होएबाक चाही, ई आवश्यक छै. बहुतो स्थानीय यात्री हिंदी-अंगरेजी ठीक सं बुझबा मे असमर्थ छथि. हालांकि आब हिंदी-अंगरेजी शिक्षाक प्रसार आ मैथिलीक अवहेलनाक चलते स्थिति बहुत बदलि गेल छै. हिंदी नै बुझनिहार लोकक संख्या खूब कम भ' गेल अछि. तथापि मातृभाषाक महत्व सर्वोपरि होइत अछि. कोनो थोपल भाषा सं बेसी लोक मे मातृभाषाक आग्रह रहैत अछि से स्वभाविक.
मैथिली संवैधानिक भाषा अछि, संगहि रेलवे प्रावधानक अनुसार स्थानीय भाषा मे उद्घोषणा अनिवार्य अछि. रेल अधिकारी ओ जन चेतनाक अभाव मे मैथिली कें अवहेलित कएल जा रहल छल.
रेलवे टीसन पर मैथिली उद्घोषणा कें ल' अनेक मैथिली-मिथिला सं जुड़ल संस्था सभ प्रयासरत छल, फलस्वरूप मधुबनी ओ दड़िभंगा सहित क्षेत्रक किछु टीसन पर मैथिली मे उद्घोषणा शुरू भेल जे आब शिथिल भेल जा रहल अछि. कखनो मैथिली मे होइए त' कखनो नै. मने जे अवस्था अछि, मैथिली उद्घोषणा बन्नो भ' सकैत अछि जओं समय-समय पर मैथिली कार्यकर्ता एहि पर धियान नै देथि त'.
रेलवे टीसन पर मैथिली उद्घोषणा कें ल' अनेक मैथिली-मिथिला सं जुड़ल संस्था सभ प्रयासरत छल, फलस्वरूप मधुबनी ओ दड़िभंगा सहित क्षेत्रक किछु टीसन पर मैथिली मे उद्घोषणा शुरू भेल जे आब शिथिल भेल जा रहल अछि. कखनो मैथिली मे होइए त' कखनो नै. मने जे अवस्था अछि, मैथिली उद्घोषणा बन्नो भ' सकैत अछि जओं समय-समय पर मैथिली कार्यकर्ता एहि पर धियान नै देथि त'.
आउ एतय सुनै छी पूर्व मे रिकार्ड कएल मैथिली उद्घोषणा...


text:
कलकत्ता. कविपति विद्यापतिक अवसान दिवस कार्तिक धवल त्रयोदशी मिथिला सहित देश-विदेश मे पसरल मैथिल द्वारा पर्वक रूपें मनाओल जाइत अछि. शुक्रदिन 15 नवम्बर कें अनेकठाम विभिन्न आयोजन भेल आ कविपति, भाखा ओ भू उद्धारक विषय पर चर्चा-परिचर्चा भेल. विगत कतेको बरख सं मैथिलक कावा कलकत्ता मे मिथिला सांस्कृतिक परिषद् द्वारा एहि अवसर पर विद्यापति स्मृति संध्या आयोजित होइत अछि. एहू बेर कार्तिक धवल त्रयोदशी कें स्थानीय विद्यापति विद्यामंदिर मे सांझ 5.30 बजे सं कार्यक्रम आयोजित भेल.
विद्यालय मे अवस्थित विद्यापति केर प्रतिमा पर माल्यार्पण ओ पुष्पांजलि सं कार्यक्रम शुरू भेल. एहि कार्यक्रम केर अध्यक्षता वरिष्ठ साहित्यकार रामलोचन ठाकुर कयलनि त' संचालन युवा साहित्यकार मिथिलेश कुमार झा. महानगरक बुद्धिजीवी लोकनि एहि कार्यक्रम मे उपस्थित भ' विद्यापति कें श्रद्धांजलि देलनि आ भाखा-संस्कृति केर प्रसार ओ संरक्षण हेतु अपन विचार प्रकट कयलनि। वरिष्ठ साहित्यकार नवीन चौधरी, रामलोचन ठाकुर, बिनय भूषण, गंगा झा, चन्दन कुमार झा, अजय कुमार तिरहुतिया, देवीशंकर मिश्र, भास्कर झा, अनमोल झा, अमर भारती, रूपेश त्योंथ, प्रमोद कुमार झा, प्रो शंकर झा आदि लोकनि अपन वक्तव्य रखलनि.
एहि कार्यक्रम मे विद्यापति कें श्रद्धांजलि स्वरूप नवोनारायण मिश्र अपन एक गीत गओलनि जे एहि कार्यक्रम कें विशेष बना देलक. संगहि एहि अवसर पर मैथिलीक दू गोट काव्य पोथीक विमोचन रामलोचन ठाकुर द्वारा भेल. मिथिलेश कुमार झा केर बाल कविता संग्रह 'सोना आखर' ओ रूपेश त्योंथ केर काव्य संग्रह 'एक मिसिया' कें उपस्थित बुद्धिजीवी लोकनि असल श्रद्धांजलि बतओलनि. ज्ञात हो जे 'सोन आखर' मिथिलेश कुमार झा केर दोसर पोथी ओ 'एक मिसिया' रूपेश त्योंथ केर पहिल प्रकाशित पोथी अछि. (Report: मिथिमीडिया ब्यूरो)
Tags: हालचाल


text:
मैथिली किस्सा : एक बेरक गप्प छै। गोनू झाक प्रतीक्षा करैत-करैत पंडिताइनक आंखि पाथर भ गेलनि आ ओहि पाथर भेल आंखिमें निन्द आब लग्लनि| पंडिताइन सोचैत रहलीह जे दुपहर राति भेलै मुदा आइ एखन धरि कतस छथि से नहि जानि। कहकि गेल छलाह जे आइ कोनो काज नहि अछि, तुरंन्त घुरि आयब| मुदा ओ तुंरत पहाड़ भ गेलनि।
हारि-थाकि पंडिताइन भोजन क लेलनि आ हुनकर भोजन काढि आ तकरा ढाकी सं झापिं चौकी तरमे ध कल्याण करौट देलनि। निसभेर निन्नमे केबाड़ ढकढकयाबक आवाज भेलनि। पंडिताइन कुमोने उठलौह आ छिटकिल्ली खोललनि, त देखैत छति जे गोनू झा छति।
आंखि कड़जन्नी सन-सन झुमैत हिनकर तामस सातम अकास पर ठेकि गेलनि – ‘जाउ, आब किए अयलौं। एकेबेर भोरे मे अबितौं। भांग पीलाक बाद आहाँ कें त होस नै रहैय। जनै छिऐ, कते बजैत हेतै?
इहो पढू : मैथिली किस्सा – गोनू झा के बंगौर के चोरी
गोनू झा कें पत्नीक प्रवचन नीक नहि लगलनि। भांग अपन मस्तीमे छले, मति गेलाह तामसमे। मुदा ततक्षणे किछु सोचि तमासकें घोंटि गेलाह आ चौकी पर आबि उठा देलनि पराठी – जुनी करू राग विरोग हे जननी, जुनी करू राम विरोग…।
एहि गति पंडिताइन आर प्रज्वलित भ उठलीह – एक त चोरीं ताइ पर सं सीनाजोड़ी। हम अभागल जे आहाँ कें प्रतीक्षा करैत-करैत आजिज भेल छी आ आहाँ ऐ निसभेर रातिमे पराती गबैत छी। जानि नहि विधाता केहन हाथे हमरा सोंपि देलनि…।
इहो पढू : मैथिली किस्सा – गोनू झाक बाड़ी
गोनू झाक धैर्य आब जबाब द देलनि। ओ फुटि पड़लाह – “गय अलच्छी तों हमरा कहबें? हम तोहर बहिया? तोहर खबास? हम तोरा मोने चलब? तोहर गुलाम भ क रहब?” आ कहैत लगलाह पंडिताइन के डेन्गब।
पंडिताइन हिनकोसं कम नहि। जतबा जोर सं चोट नहि लगैत छलनि, ताहिसँ चौ-गुणा जोरसं बपहारि काटब शुरू क देलनि। आ से ई तेहन लीला कयलनि जे पूरा गाम गोनू झाक आंगनमे उनटि गेल। सभ हिनकर बन्न भेल केबाड़कें पीटा लागल जखन बड़ी काल धरि पिटैत रहलाह त आखिरमे गोनू झा छिटकिल्ली अलगौलनि। सभक एकेटा प्रशन – एना किए? आ ताहि प्रशन पर पुनः दुनु गोटेमे उत्तराचौरी अर्थात् गलती इ कयलनि, नहि गलती हिनकर छियनि। आ एहिना बड़ी काल धरि चलैत रहल।
इहो पढू : मैथिली किस्सा – गोनू झाक चमरछोंच
अन्तमे गोनुकें नहि रहल गेलनि। ओ गौआँ सभ दिस पलटलाह आ कहब आरम्भ कयलनि – “सुनु औ गौआँ-घरुआ सभ! हमरा जनैत गलती हिनकर छियनी मुदा हिनकर कहब छनि जे गलती हमर छी। आ तेहना सिथतिमे ई झगडा नहि फरिछा सकैए। तें हमर कहब जे हम दुनु गोटे तं बादी-प्रतिबादी भेलौं तें हमरा दुनु गोटाके स्वयं एकरा फरिछा लेब दि दोसर, संय-बहुक झगडा, पुच भेल लबडा।- “नै, से नै भ सकैए।” आइ हमरा ऐ झगड़ाक पंचैती क दै जाथु।
पंडिताइन ओही रोद्र-रूप मे अडैत बजलीह।-“त ठीक छै। गोनू बजलाह- ‘पंचौती भैये जाय। अस्तु। हम कहब जे हमरा दुनूक झगड़ाक कि कारण अछि से त आहाँ सभ नहि देखलौं। तें नीक होयत जे जे व्यक्ति सभ एहि झगड़ाक प्रत्यक्षदर्शी थिकाह वैह पंच होथि।- “मुदा…….??? ” गौआंके सम्मिलित
शंका भेलनि।- “नहि गोनू बजलाह- “देखू बड़ी कालसँ ऐ जाड़मे ठिठुरैत पांच टा पंच कोठीक पाछू मे
बैसल सब घटनाकें देखि रहल छथि। तें हुनके बहार बजा पुछि लेल जाय…।”
एतबा कहबाक रहनि कि सभ कोठी पाछू हुलल। ओत देखैत छथि जे परोपट्टाक पाँच टा नामी चोर सशंकित भावे ठाढ़ अछि। फेर कि छल मौसमे बदलि गेल। गोनू झाक लीलापर सभ क्यो दंग रही गेलाह। तखने गोनू झा पत्नीसं पुछ्लनि – “बेसी चोट त नै लागल?” एम्हर ता चोरक इलाज भ गेल। पंडिताइन लजाइत घरसं बहरा गेलीह।
गोनू झा के किस्से: गोनू झाक पंचैती
➥ गोनू झा के और किस्सा पढ़ैय के लेल क्लिक करू।
(Read all latest Maithili News, Gonu Jha News Headlines in Maithili and Stay updated with Maithili Samachar)


text:
एहि बेरक आईएससी...12वीं परीक्षा में 3 लाख 43 हजार 898 छात्र शामिल भेल छलखिन्ह.
एहि बेर आईएससी परीक्षा मे बेगूसराय जिला के
बिशुनपुर के एमआरजेडीआई कॉलेज के पीयूष कुमार 92 प्रतिशत मार्क के संग पूरा बिहार मे टॉप करलाह. सभ सं नीक गप ई जे टॉप थ्री मे एहि कॉलेजक छात्र छथिन्ह.
टॉप मे दोसर स्थान पर रहलाह राम प्रवेश कुमार जी आओर तेसर स्थान पर रहलीह टॉपर पीयूष जीक बहिन इला कुमारी.
रामप्रवेश के 90.6 प्रतिशत आओर इला के 90.4 फीसदी अंक मिललन्हि.
एकटा बात आओर टॉप टेन मे सं पांच छात्र एमआरजेडीआई कॉलेज छथिन्ह. एहि हिसाब सं बेगूसराय के एहि कॉलेज के रिजल्ट उम्मीद सं नीक रहल अछि.
आओर हां एहि बेर टॉप-15 के 19टा छात्र-छात्रा मे सं छह टा समस्तीपुर... पांच-पांचटा बेगूसराय आओर पटना के...दूटा दरभंगा के... आओर एकटा मधेपुरा के छथीह प्रीति यादव... प्रीति जी पूरा बिहार मे बारहम स्थान प्राप्त करलीह.
सभ विद्यार्थी के हमरा तरफ सं शुभकामना. खूब नाम कमाउ... खूब आगां जाउ.


text: नटराज डांस एकेडमी के तरफ सँ प्रति वर्ष के तरह एहि साल सेहो 21 जून के कंकाली मंदिर के प्रांगण में भोरे 5:00 बजे सँ अंतर्राष्ट्रीय योग दिवस पर योग शिविर के आयोजन कयल गेल। एहि कार्यक्रम में मुख्य अतिथि के रूप में श्री सत्यवान जी छलाह। एहि कार्यक्रम में योग शिक्षक योगाचार्य कमलेश चौधरी जी योग प्रशिक्षण देलाह जहिमें सूर्य नमस्कार,ऊँ मंत्र सहित संधि योग, वज्रासन, मंडूकासन एवं प्राणायाम सिखेलथि आ विभिन्न प्रकार की योग के गुणपूर्वक चर्चा कयलन्हि। नटराज डांस अकेडमी सँ श्री मोहित खंडेलवाल योग के महत्व के बतबैत कहलथि कि ईहो जीवन जीबाक एक तरीका अछि जहिसँ शरीर स्वस्थ रहैत अछि आ योग के माध्यम से शरीर आ मन में सामंजस्य स्थापित होईत अछि। हमसब आई 21 जून के अंतरराष्ट्रीय योग दिवस के अवसर पर योग के गुण-लाभ के चर्चा करैत छी। ओना त शरीर के स्वस्थ राखय के अनेक तरीका अछि, कियो सुबह टहलय छथि, कियो दौड़य छथि, कियो जिम में जाकय व्यायाम करय छथि, एहि प्रकार योग सेहो शरीर के स्वास्थ्य आ ऊर्जावान रखबा लेल कयल जाईत अछि पर योग कुछ मायने में आन चीज सँ भिन्न अछि । योग शरीर आ मोन के स्वस्थ रखबालेल एकटा आध्यात्मिक प्रक्रिया अछि आ ई शरीर में ऊर्जा बनेबाक आ शरीर के रोगप्रतिरोधकता बढ़ेबाक काज करैत अछि। मैथिल मंच सँ मणिभूषण राजू एहि आयोजन आ आयोजन में आमंत्रण हेतु आयोजकगण के धन्यवाद दैत कहलथि कि नृत्य सेहो एक प्रकार के योग अछि। नटराज डांस अकेडमी के एहि प्रयास के लेल धन्यवाद ज्ञापित करैत ओ कहलाह कि निश्चय एकटा अद्वितीय प्रयास अछि जे मोहित खांडेलवाल जी अपन कला अकादमी के संग योग दिवस पर योग के नृत्य आ साधना सँ जोड़ि रहल छथि।


text:
कामाख्या मन्दिर
कामाख्या मन्दिर (असमिया: kāmākhyā mandir); वा कामरूप-कामाख्या[२] एक हिन्दू मन्दिर छी जे कामाख्या माताके समर्पित अछि ।[३] ई ५१ शक्ति पीठमे सँ सभसँ पुरान शक्ति पीठ छी ।[४] ई मन्दिर भारतक असाम राज्यक गुवाहाटी शहरक निलाचल पर्वतपर अवस्थित अछि । ई परिसरमे मुख्य मन्दिर सहित काली, तारा, सोदाशी, भुवनेश्वरी, भैरवी, छिन्नमस्ता, धुमावती, बगलामुखी, मातङ्गी आ कमला करि १० महाविद्याक मन्दिरसभ अछि ।[५] ई मन्दिरसभ संगहि शिव आऔर विष्णुक संग-संग गणेश, हनुमान आदि देवता लोकनिक मन्दिर सेहो एतय अवस्थित अछि।
कामाख्या मंदिरक महत्ता एतेक महत्वपूर्ण अहिलेल जे प्राचीनकाल सँ वर्तमान धरि तंत्र सिद्धि हेतु ई प्रमुख साधना स्थल केर रूप मे विख्यात रहल अछि। संगहि आद्याशक्ति भैरवी कामाख्या सर्वदा कौमारी रुप में विद्यमान छथि एतय। अत: कामाख्याधाम विश्वक सर्वोच्च कौमारी तीर्थ सेहो मानल जाएत अछि। सब जातिक कुमारी वंदनीय छथि। एहिठाम कुमारि पूजन और अनुष्ठानक बड्ड बेसी महत्व अछि। तैं एहिठाम वास्तविक जीवन में सेहो बिना कुनो जातिगत भावना केँ स्त्री शक्ति वंदनीय थिकिह एवं आसाम में स्त्रीक प्रधानता बड्ड बेसी अछि सेहो सर्वविदिते अछि।
इतिहास[सम्पादन करी]
मन्दिर परिसर[सम्पादन करी]
सन्दर्भ सामग्रीसभ[सम्पादन करी]
- ↑ "it is certain that in the pit at the back of the main shrine of the temple of Kamakhya we can see the remains of at least three different periods of construction, ranging in dates from the eighth to the seventeenth century A.D." (Banerji 1925, p. 101)
- ↑ Suresh Kant Sharma, Usha Sharma,Discovery of North-East India,2005
- ↑ "About Kamakhya Temple", अन्तिम पहुँच १९ जून २०१५।
- ↑ (Urban 2008, p. 500)
- ↑ "About Kamakhya Temple"।


text:
निथाने एन पुनवसन्तम
निथाने एन पुनवसन्तम (अङ्ग्रेजी: You Are My Golden Springtime, मैथिली: अहाँ हमर सुनहरा वर्षातसमय छी) एक तमिल भाषाक प्रेमप्रसङ्गयुक्त चलचित्र छी जकर सह-लेखक, सह-निर्माता आ निर्देशक गौतम मेनन छी । ई चलचित्र सन् २०१२ मे प्रदर्शित भेल छल । ई चलचित्रमे जीवा आ सामन्था रूथ प्रभु मुख्य भूमिकामे अछि ।[२] ई चलचित्र रेश्मा घटालाद्वारा लिखित पुस्तकपर आधारित अछि । ई चलचित्र सामन्थाके फिल्मफेयर सर्वश्रेष्ठ अभिनेत्री पुरस्कार- तमिल जितौने छल ।
कथावस्तु[सम्पादन करी]
कलाकारसभ[सम्पादन करी]
- जीवा वरुण कृष्णनक रूपमे
- सामन्था रूथ प्रभु नित्याक रूपमे
सङ्गीत[सम्पादन करी]
सन्दर्भ सामग्रीसभ[सम्पादन करी]
- ↑ "Neethaane En Pon Vasantham release announced", Behindwoods, २७ अक्टुबर २०१२, अन्तिम पहुँच २९ अक्टुबर २०१२।
- ↑ "'Neethane En Ponvasantham' - First Look", IndiaGlitz, ६ सितम्बर २०११, अन्तिम पहुँच ६ सितम्बर २०११।


text:
दरभंगा। संस्कृत विश्वविद्यालय क वीसी प्रो. सर्वनारायण झा सुलभ इंटरनेशनल क संस्थापक बिंदेश्वरी पाठक सँ यूरोपियन गेस्ट हाउस मे भेँट कय संस्कृत भाषा क संरक्षण आ संवर्धन हेतु सहयोग देबाक अनुरोध कयलन्हि। डॉ पाठक सब तरहक सहयोग देबाक आश्वासन दैत एक विस्तृत कार्ययोजना तैयार करबाक सुझाव देलनि आ योजना संग प्रधानमंत्री सँ भेँट करबाक आश्वासन देलनि। एहि अवसर पर उपस्थित विश्वविद्यालय क सिंडिकेट आ सीनेट सदस्य डॉ विनय कुमार चौधरी आ पीआर ओ निशिकान्त कहलनि जे वीसी श्री पाठक केँ आर्थिक रूप सँ लचरल छात्र सब केँ नि:शुल्क भोजन आ आवास क समाप्त उपलब्धता केँ पुनः स्थापित करबा लेल सहयोग मांगल। प्रो. श्री झा सुबिधा संपन्न व्यक्ति द्वारा संस्कृत शिक्षा केँ संरक्षण देबाक उल्लेख करैत डॉ पाठक सँ वैयक्तिक सहयोग देबाक अनुरोध कयलन्हि।ओ जनौलनि जे सरकार संस्कृत शिक्षा पर पाँच सय करोड़ वार्षिक खर्च करैत अछि जाहि सँ वेतनादि के भुगतान कयल जाइछ।
वीसी छात्र क कल्याण हेतु एक सय करोड़ टाका केँ फिक्स कय ओकर सूदि क ७० प्रतिशत सँ छात्र क आवास, भोजन क व्यवस्था पर खर्च आ बाँकी तीस प्रतिशत फिक्स करबाक सुझाव देल। डॉ पाठक आश्वासन देल जे सुलभ इंटरनेशनल एहि मद मे शीघ्रे पुनः सहयोग करत। उल्लेखनीय अछि जे २२ लाख टाका ओ पहिने देने छलाह। गाँधी सदन पहुँचला पर वीसी डॉ पाठक केँ पुष्प गुच्छ आ शाॅल सँ सम्मानित कयलन्हि।


text:
बम्बइ. मैथिली सिनेमा कनेक गति पकडलक अछि. मुदा किछु स्थानीय समस्या फिल्म प्रदर्शन मे बाधक बनैत अछि. जाहि कारणें नीक सं नीक फिल्म आशा अनुरूपें कलेक्शन नहि क' पबैत अछि. एतबहि नहि मैथिली सिनेमा समूचा मिथिला मे केs कहय कथित राजधानी दडिभंगो मे बेस मशक्कति सं प्रदर्शित भ' पबैत अछि. एही सभ समस्या कें ल' विख्यात मैथिली फिल्म निर्देशक-कलाकार मुरलीधर बिहार केर मंत्री अश्विनी कुमार चौबे सं बात कयलनि.
एहि बेर चौरचन्नक दिन चौबे मुम्बइ मे छलाह. उद्योगपति विजय कुमार झा (दरभंगाक कलिगांवक रहनिहार) केर निवास स्थान पर मुरलीधर ओ बिहारक स्वास्थ्य मंत्री अश्विनी कुमार चौबे संगे मिथिला मे मैथिली ओ मैथिली फिल्मक दुर्दशा आ समाधानक विषय पर चर्चा कयलनि. बैसार मे चौबे आश्वासन देलनि जे ओ मिथिला मे मैथिली फ़िल्मक विकासक वास्ते सार्थक डेग उठओताह. फ़िल्म प्रदर्शन मे हॉलक उपलब्धता संबंधी समस्याक निदान अवश्य करओताह. मंत्रीजी मुरलीधर सं माननीय मुख्यमंत्री बिहारक नाम सँ निवेदन सेहो लिखबओलनि आ वचन देलनि जे ओ स्वयं मुख्यमंत्री सँ अहि समस्या पर चर्चा करताह. ओ कहलनि जे मिथिला मे मैथिली फिल्म प्रदर्शित नहि होयत त' कतय होयत? ई एक अजगुत बात अछि. ओ मुरलीधर कें आश्वस्त करओलनि जे मैथिली आ मिथिला संगे एहन अन्याय त' ने होयबाक चाही. एहन आश्वासन सं मैथिली फ़िल्मक विकासक वास्ते एहि बैसार कें महत्वपूर्ण मानल जा रहल अछि. आब त' आबयबला समये बतायत जे मंत्रीजीक आश्वासन मे कतेक दम अछि ! (Report/Photo : भास्कर झा)
एहि बेर चौरचन्नक दिन चौबे मुम्बइ मे छलाह. उद्योगपति विजय कुमार झा (दरभंगाक कलिगांवक रहनिहार) केर निवास स्थान पर मुरलीधर ओ बिहारक स्वास्थ्य मंत्री अश्विनी कुमार चौबे संगे मिथिला मे मैथिली ओ मैथिली फिल्मक दुर्दशा आ समाधानक विषय पर चर्चा कयलनि. बैसार मे चौबे आश्वासन देलनि जे ओ मिथिला मे मैथिली फ़िल्मक विकासक वास्ते सार्थक डेग उठओताह. फ़िल्म प्रदर्शन मे हॉलक उपलब्धता संबंधी समस्याक निदान अवश्य करओताह. मंत्रीजी मुरलीधर सं माननीय मुख्यमंत्री बिहारक नाम सँ निवेदन सेहो लिखबओलनि आ वचन देलनि जे ओ स्वयं मुख्यमंत्री सँ अहि समस्या पर चर्चा करताह. ओ कहलनि जे मिथिला मे मैथिली फिल्म प्रदर्शित नहि होयत त' कतय होयत? ई एक अजगुत बात अछि. ओ मुरलीधर कें आश्वस्त करओलनि जे मैथिली आ मिथिला संगे एहन अन्याय त' ने होयबाक चाही. एहन आश्वासन सं मैथिली फ़िल्मक विकासक वास्ते एहि बैसार कें महत्वपूर्ण मानल जा रहल अछि. आब त' आबयबला समये बतायत जे मंत्रीजीक आश्वासन मे कतेक दम अछि ! (Report/Photo : भास्कर झा)


text:
नोएडा मे 1 फरवरी के सांस्कृतिक कार्यक्रम के आयोजन कएल गेल अछि. ई सांस्कृतिक कार्यक्रम सरस्वती पूजा के अवसर पर भs रहल अछि. कार्यक्रम मे मैथिली आओर भोजपुरी कलाकार लोकनि अपन कार्यक्रम पेश करताह. कलाकार सभ टीवी पर होए वाला संगीत कार्यक्रम मे शामिल होएत रहैत छथिन्ह. कार्यक्रम सेक्टर 44 मे स्टर्लिंग अपार्टमेंट के पास होएत. सेक्टर 44 ... सेक्टर 37 के पास अछि. एहि ठाम आबय मे कोनो दिक्कत होए त नोएटा के अट्टा मार्केट या ग्रेट इंडिया पैलेस के पास आबि जाउ. ओहि ठाम सं करीब एक किलोमीटर दूर अछि ई जगह. या फिर एमिटी स्कूल सं कनि आगां अछि ई जगह. कार्यक्रम के तैयारी जोर- शोर सं भs रहल अछि. एकर आयोजन सद्भावना सेवा समिति केर ओर सं भs रहल अछि. सद्भावना सेवा समिति एकटा एनजीओ के रूप मे काज करैत अछि आओर कमजोर तबका के लोक... नूनू सभ के लेल सर्व शिक्षा अभियान चलाबैत अछि. अहां सभ संस्था के आर्थिक मदद सेहो कs सकय छी... जाही सं हिनकर सभक नीक काज बेरोकटोक चलैत रहय. कोनो तरहक जानकारी के लेल अहां सभ हिनका सभ सं सम्पर्क कs सकय छी...
sdbhawanaebents@gmail.com
omjaysai@hotmail.com
omjaysai@gmail.com
avinash25oct@gmail.com
sadbhawanaevent@mithilalive.com
jayprakash@mithilalive.com
Mo 9810633984
Mo 9811016949
NOIDA
On 01-February-2009 Sunday at 6 PM on Sector 44 opposite Sterling Apartment Near Sector-37, Noida


text:
हिंदी, अंग्रेजी पत्रिका आओर न्यूज वेबसाइट के लिए कॉपी एडिटर आओर इंटर्न चाही.
दफ्तर दिल्ली के लक्ष्मीनगर-निर्माण विहार मेट्रो स्टेशन के पास अछि.
अगर अहां के न्यूज के समझ अछि आओर
इंटरनेट पर एक्टिव रहैत छी तं अहां सेहो अप्लाई करि सकैत छी.
इनस्क्रिप्ट/ फनेटिक कीबोर्ड के अनुसार टाइप करय वाला आओर सोशल मीडिया केर नीक जानकारी राखय वाला पत्रकार के प्राथमिकता देल जाएत.
रिज्यूमे के साथ अहां अपन फेसबुक, ट्विटर, लिंक्डइन या ब्लॉग के लिंक सेहो भेजबाक कोशिश करब.
अहां अपन रिज्यूमे lnmedianetwork@gmail.com ईमेल पर भेज सकय छी.


text:
कोरोना संकटक बीच केंद्र आ बंगाल सरकार दिस सं मेट्रो सेवा फेर बहाल करबाक 'हरी झंडी' देल गेल अछि. कोलकाता मेट्रो प्रबंधन मेट्रो रेक आ स्टेशन सबहक साफ-सफाइ एवं सैनिटाइजेशन केर काज शुरू क' देलक अछि. सब किछु ठीक रहल त' करीप साढे 5 मासक बाद फेर कोलकाता मे मेट्रो दौगए लागत.
केंद्र सरकार अनलॉक 4.0 मे 7 सितंबर सं मेट्रो सेवा शुरू करबाक छूट देलक अछि. बंगाल सरकार 8 सितंबर सं कोलकाता मे चरणबद्ध तरीका सं मेट्रो सेवा शुरू करबाक मंजूरी देलक अछि. राज्यक गृह सचिव अलापन बंधोपाध्याय रेलवे बोर्ड चेयरमैन विनोद कुमार यादव कें पत्र लिखि मेट्रो व लोकल ट्रेन परिसेवा फेर शुरू करबाक अनुरोध केलनि अछि. हालांकि रेल मंत्रालय दिस सं एखन धरि मेट्रो व लोकल ट्रेन चलएबाक कोनो आधिकारिक आदेश नहि आएल अछि. उमेद कएल जा रहल अछि जे रेलवे बोर्ड एहि सम्बन्ध मे शीघ्र फैसला लेत.
ओना फैसला अएबा सं पहिने कोलकाता मेट्रो प्रबंधन मेट्रो रेक केर मरम्मतिक आ साफ-सफाइ शुरू क' देलक अछि. प्रत्येक कोच कें सैनिटाइज्ड कएल जा रहल अछि. ओतहि स्टेशन सबहक साफ-सफाइ सेहो कएल जा रहल अछि. मेट्रो केर जीएम अधिकारी लोकनिक संग बैसक क' समुचित तैयारी केर निर्देश देने छलाह.
ज्ञात हो जे राज्य सरकार शारीरिक दूरी व कोरोना प्रोटोकॉल केर पालन करैत मेट्रो संचालन केर इजाजति देलक अछि. मेट्रो सेवा शुरू भेने भीड़ बढ़बाक अंदेशा सं मेट्रो प्रबंधन राज्य सरकार व कोलकाता पुलिस केर सम्पर्क मे अछि.


text:
जनकपुर।
महानगर प्रमुख बालेन्द्र शाहके निर्देशनमे शुरु भेल अवैध ढाँचा टुटबाक काजके प्रति काठमाण्डू महानगरपालिका–१८के मञ्जलि शाक्य सकारात्मक अनुभव करैत छथि ।
ओ कहैत छथि, ‘ई जारी राखल जेबाक चाही, जँ संरचना केकरो नष्ट क’ देल जायत आ ककरो द्वारा नष्ट नहि कयल जायत त’ असहमति होयत, अन्यथा सकारात्मक कार्य शुरू करबा मे समर्थन रहत’।
‘मेयर प्रमुख साहक अवैध ढाँचा तोड़बाक संकल्प सही अछि।’ कानून के खिलाफ संरचना के तोड़य के समय मुख्य मुद्दा व्यक्ति के लेल नुकसान या लाभ नै, बल्कि सामूहिक पर की असर पड़ैत अछि, शाक्य कहलनि।
दस वर्षसँ काठमाण्डूमे रहि रहल ढडीङसँ फूलमाया तामाङ सेहो महानगर द्वारा शुरू कएल गेल फुटपाथमे सञ्चालित अवैध ढाँचा टुटब आ दोकानसभ हटेबाक काज नीक नहि रहल बतौलनि अछि । संरचना कए तोड़ैत काल मेयर क नजरि केवल गरीब पर नहि रहबाक चाही, कानून कए सब पर समान रूप स लागू करबाक चाही, आ एहि स गरीब आ ओकरा तक पहुंच वाला कए सेहो आवाज भेटबाक चाही।
फूलमाया आ मंजलि जेकाँ काठमांडू महानगर वडा नम्बर १७ के यशोदा थापा के बयान सेहो मुखिया साह के समर्थन के पक्ष मे अछि। शिक्षकक रूपमे काज करैत आएल थापा कहलनि जे, मेयर किछु सकारात्मक परिवर्तन करबाक प्रयास क’ रहल छथि, ओ हमरा सभक संग छथि।’
काठमांडू महानगरक भीतरक इलाकामे कोनो समय सहजतासँ आवागमन संभव नहि अछि , सभ ठाम दोकान अछि , दोकानक कारणेँ कठिन अछि से नहि कहल जा सकैत अछि , उल्टा दोकानदार सभ डाँटि रहल अछि ।


text:
अहां कहबय जे आखिर ई +92 कि छै?
ई +91 इंडिया के कोड अछि. इंडिया मे फोन करय सं पहिने अहां के 0 लगाबय पड़त आ फेर +91.
मुदा जखन +91 के जगह +92 सं फोन आबय तं सतर्क भ जाएब. आई-काल्हि +92 सं लोक सभ के खूब फोन आबय लागल अछि.
ई एकटा बड़का फ्रॉड के हिस्सा अछि. अहांके एहि फोन सं बड़का चपत लगि सकैत अछि. अहां के बिल सं काफी टका माइनस भ सकैत अछि. आर्थिक नुकसान झेलय पड़ि सकैत अछि.
एहनो भ सकैत अछि जे चूंकि ई नंबर पाकिस्तान के अछि ताही
लेल अहां दस तरहक झमेला मे सेहो फंसि सकैत छी.
आई हमरो पास एकटा फोन आएल छल. चूंकि आई हमर ऑफ होएत अछि ताही लेल कनि देर तक बिछावन पर पड़ल छलौं.
उठला पर देखय छी जे एकटा मिस्ड कॉल अछि. फोन नंबर छल +923086922763. फोन के शुरूआती कोड पर ध्यान नहि द हम अपन आदतक अनुसार मिस्ड कॉल पर फोन करि देलौं.
लागज जे गाम तरफ सं किनको फोन होएतन्हि.
ओम्हर सं फोन उठैबतहि चालू भ गेल जे अहां के वोडाफोन के तरफ सं 25 लाख के इनाम के लेल चुनल गेल अछि.
हमरा तुंरत शंका भ गेल जे अगर वोडाफोन की तरफ सं इनाम मिलल अछि तं ओ भोर मे किएक फोन करत. आ अगर करबो करत तं एकर सूचना ओ डाक सं आ फेर अपन बिल के संग भेजत.
ई बात कहि हम तुरंत ओहि फोन के काटलौं. वोडाफोन के फोन करय लागलौं. मुदा वोडाफोन वाला के कस्टमर केयर के फोन 111 मे ओकर कस्टमर केयर के ककरो सं बात करय के ऑप्शन नहि आबैत अछि.
ई वोडाफोन के सभसं बड़का खराबी अछि. एकरा लेल हम ओकर बिल वाला ऑप्शन चुनि ओकर कस्टमर केयर अधिकारी सं गप करलौं आओर एहि फोन के बारे मे बतएलौं जे ई केहन फोन अछि. हमरा लगैत अछि जे ई फ्रॉड अछि.
हमर बात पर सहमति जताबैत ओ सेहो कहलाह जे ई फोन पाकिस्तान सं अछि आओर आई-काल्हि पाकिस्तान आओर दोसर देश सं एहन फ्रॉड...जालसाजी भ रहल अछि जेहि मे अहां के इनाम जीतए के झांसा द अहां से रकम ऐंठ लेल जाएत अछि.
ओ तुरंत हमर नंबर के हाईलाइट करि देलखिन्ह आओर कहलखिन्ह जे आब अहां के एहन कोनो फोन नहि आएत.
अगर अहां सभ के फोन पर एहन कोनो फोन आबय तं ओहि मिस्ड कॉल के जवाब नहि दिअ. जेहि फोन के अहां नहि जानय छी ओहि पर बेसि देर तक गप नहि करु. फेर अगर ओ फोन +91 छोड़ि +92 आ दोसर कोड सं होए तं बात तं एकदम नहि करु आओर तुरंत एकर सूचना अपन फोन सर्विस देबय वाला के देल करिऔ.
आई-काल्हि ईमेल पर सेहो बैंक सं आओर दस ठाम सं फोन आएत जे अहां के ई इनाम मिलल अछि. अहां ई जीतलौं अ. अहां के एहि अवार्ड के लेल चुनल गेल अछि. अहां के एहि नौकरी के ऑफर अछि.
एहि सभ सं बचि क रहुं. कोनो मेल पर अपन बैंक खाता के नंबर... अपन कोनो निजी जानकारी नहि भेजल करु. अपन कोनो पासवर्ड नहि देल करु.
एकर बादहुं फंसि गेल छी एकर सूचना पुलिस आ दोसर अधिकारी के जरूर दी जेहि सं दोसर लोक एहि सं बचि सकय आओर फ्रॉड करय वाला के खिलाफ कार्रवाई भ सकय.


text:
नव दिल्ली : देशक राजधानी मे पहिल खेप 'मिथिलालोक'क तत्वावधान मे पूर्व रेल मंत्री स्व: ललित नारायण मिश्रक जयंती मनाओल गेल. एहि अवसर पर 'मिथिलालोक'क अध्यक्ष डा. बीरबल झा स्व: मिश्रक चित्र पर पुष्प अर्पित करैत हुनका द्वारा मिथिला लेल कएल गेल काज कें मोन पाड़लनि. डा. झा कहलनि जे समाज मे विशेष योगदान देनिहार व्यक्ति सभ कें अवश्य मोन राखी, जाहि सं नव पीढी कें प्रेरणा भेटैक.
कार्यक्रमक मुख्य अतिथि प्रो. अनिल मिश्र अपन संबोधन मे कहलनि जे मिथिलाक सांस्कृतिक धरोहरक रक्षा करब हमरा सबहक कर्तव्य अछि. पाग बचाओ अभियान पर सेहो इजोत देल गेल. पाग बचाओ अभियान "मिथिलालोक" केर एक विशेष कार्यक्रम अछि.
एहि अवसर पर मिथिलाक प्रसिद्ध गायक विकास झा 'आउ सभ मिथिला के पाग पहिरी, आउ सभ मिलि'क मिथिला के समान बढ़ाबी' गीत गाबि सभ कें मंत्रमुग्ध क' देलनि. 'मिथिला गृह उद्योग'क अमरनाथ मिश्र अपन मिथिलाक पारंपरिक ब्यंजन सं लोगो लोकक मुँह मिठ करओलनि. कार्यक्रमक समापन संयोजक सुधीर कुमार झा एवं श्री गंगा नारायण झा केलनि.
Tags: हालचाल हालचाल : एहिपार


text:
दिल्ली, मिथिला मिरर : भारतक प्रधानमंत्री नरेन्द्र मोदी केँ आई जन्मदिन छनि। आई प्रधानमंत्री अपन जीवनक 70म साल मे प्रवेश क’ गेलाह। हुनक जन्मदिन पर देशक राष्ट्रपति, उपराष्ट्रपति अनेक राज्यक मुख्यमंत्री, समेत अनेक राष्ट्रक राष्ट्राध्यक्ष लोकनि ट्वीट क’ आ फ़ोन पर बधाई द’ रहलाह अछि। बिहारक मुख्यमंत्री नीतीश कुमार सेहो प्रधानमंत्री केँ दीर्घायु हेबाक संदेश देलनि अछि। आमतौर पर प्रधानमंत्री अपन जन्मदिन सामान्य तरीका सँ मनबैत छथि।
प्रधानमंत्री @narendramodi जी को जन्मदिन की हार्दिक बधाई और शुभकामनाएं। आपने भारत के जीवन-मूल्यों व लोकतांत्रिक परंपरा में निष्ठा का आदर्श प्रस्तुत किया है। मेरी शुभेच्छा और प्रार्थना है कि ईश्वर आपको सदा स्वस्थ व सानन्द रखे तथा राष्ट्र को आपकी अमूल्य सेवाएं प्राप्त होती रहें।
— President of India (@rashtrapatibhvn) September 17, 2020
मुदा एहिबेर प्रधानमंत्रीक जन्मदिन केँ भारतीय जनता पार्टी सेवा सप्ताह केँ रूप मे मना रहल अछि। भाजपा जगह जगह रक्तदान शिविर लगेने अछि। त’ किछु राज्य मे कोरोना केँ देखैत नर सेवा सँ जुड़ल कार्यक्रम जेना फल वितरण, सफाई अभियान आदि कार्यक्रम के आयोजन क’ रहल अछि। एहिबेर प्रधानमंत्री केँ जन्मदिन पर भारतीय जनता पार्टीक राष्ट्रीय मुख्यालय मे एकटा प्रदर्शनी सेहो लगाओल गेल अछि जाहि मे हुनक बचपन सँ ल’ अखनि धरि केँ जीवन सँ जुड़ल हरेक पहलु केँ प्रदर्शित कएल गेल अछि। ओतहि बिहारक दरभंगा मे मोदीजी के लेल हवन पूजन केँ कार्यकर्म सेहो कएल गेल अछि। ओतहि जगह जगह छोट छोट कार्यकर्म सेहो कएल जा रहल अछि।
माननीय प्रधानमंत्री श्री नरेन्द्र मोदी को जन्मदिन की हार्दिक शुभकामनाएं। उनके स्वस्थ एवं दीर्घायु जीवन की कामना करता हूं।@narendramodi Ji
— Nitish Kumar (@NitishKumar) September 17, 2020
एकटा प्रधानमंत्री केँ तौर पर हुनक दृढ इच्छाशक्ति ई साफ संकेत द’ रहल अछि जे देशक विकास लेल ओ सदिखन प्रयासरत रहैत छथि। प्रधानमंत्री अपन कार्यकाल मे कतेको एहन फैसला लेलनि अछि जे बहुत समय सँ बहुप्रतीक्षित छल। प्रधानमंत्रीक मजबूत इच्छा कें कारण बहुत एहन फैसला भेल जकर देशक अर्थव्यवस्था पर ब्यापक असर पडल। हालाँकि किछु फैसला सँ जनता जनार्दन केँ मुश्किल केँ सामना सेहो करय पड़लनि। देशक सुरक्षा आ समृद्धिक संग प्रधानमंत्रीक मजबूत इरादा देशक विकास लेल कतय धरि सार्थक भ’ रहल अछि एकर आंकलन त’ सियासी आ अर्थव्यवस्था केँ जानकार लोकनि करताह। मुदा प्रधानमंत्री सदिखन देश किसान, गरीब, विज्ञान आ तकनीक के बल देबाक पक्षधर छथि। एही मे कोनो शक नै। प्रधानमंत्री के दीर्घ सोचक परिणाम अछि जे वैश्विक स्तर पर भारतक नाम ऊँच भ’ रहल अछि।


text:
चलू जंतर - मंतर देल्ही --
चलू जंतर - मंतर देल्ही 22-25 मार्च २०१ ३
अधिकार रेली मे माननीय मुख्य मंत्री जी के भाषण पर गौर करू। नितीश जी अपन पूरा भाषण मे बिहारक जते समस्या गिनेला ओ सब उत्तर बिहारक (मिथिला) समस्या छल। मतलब अशपष्ट आइछ जे नितीश जी सेहो बुझइत छईथ जे मिथिला पिछरल अइछ। मुदा अखन तक आम मैथिल जिनका राहत कोश के आदत सं सरकार निकम्मा बनेवाक प्रयश करैत अइछ, ओ अखानों अपन पिछरापन स अनिभिज्ञ छईथ।
गाम मे रहनीहार राहत मे मस्त छईथ। परदेश वला के कोनो लेने देन नई छैन। एकर विरोध के करत? अपन हक के मांग के करत? पिछरल लोक के डर होई छैन, आम आदमी के बात के सुनत?, संम्पन लोक के गरज नई छैन। तखन त मिथिलाक विकाश नई होबाक मुख्य कारण येह जे हम सब समुचित ढंग स अपन बात के सरकार तक नई पाहुचा सकलौअखन कवि एकांत एक टा अनशन के घोषणा केलखिन, आब लिया आहु मे मारा मारी, बहुत युवा हिनकर समर्थन मे आयला, बहुत हिनका प्रोत्शहित सेहो केलखिन, बहुत संग मे ठार भेला, मुदा आहु मे किछू लोक अपन बुद्धिक प्रकासठा के परिचय द ई तक कहे लागला जे ले आब त कवि एकांत फइश गेला। हिनका आब पिपली लाईव बाला हाल भ गेल। काहू जे कवि एकांत की आहा के पिपली लाईव वला किरदार जांका बुरबक बुझाइत छईथ? कवि एकांत माँ मैथिली के ओ समर्पित बेट्टा छईथ जिनका स मैथिल युवा के प्रेरणा लेवक चाही। हुनक अई समर्पण,त्याग के अपन दूषित मानशिकता स गंदा करय बाला लोक के मात्र आते अनुरोध जे जदी आहा किछू कई नई सकाइत छि त आहा के कोनो हक नई जे सार्थक पहल करे बाला लोक के टाग खिची।आरे कवि एकांत एक हार के लोक छाईथ, हुनका बाली के बकरा बना देल गेल, ई सब विकृत मानसिकता स ओई सपूतक त्याग के गंदा नई करू। आहा के अते चिंता कवि एकांत के अइछ त रोकी लिय हुनक, कहियौन जे मैथिल सब आहा के ठगइत छईथ, देख लिय की जबाब भेटत।
चलू जंतर - मंतर देल्ही 22-25 मार्च २०१ ३
अधिकार रेली मे माननीय मुख्य मंत्री जी के भाषण पर गौर करू। नितीश जी अपन पूरा भाषण मे बिहारक जते समस्या गिनेला ओ सब उत्तर बिहारक (मिथिला) समस्या छल। मतलब अशपष्ट आइछ जे नितीश जी सेहो बुझइत छईथ जे मिथिला पिछरल अइछ। मुदा अखन तक आम मैथिल जिनका राहत कोश के आदत सं सरकार निकम्मा बनेवाक प्रयश करैत अइछ, ओ अखानों अपन पिछरापन स अनिभिज्ञ छईथ।
गाम मे रहनीहार राहत मे मस्त छईथ। परदेश वला के कोनो लेने देन नई छैन। एकर विरोध के करत? अपन हक के मांग के करत? पिछरल लोक के डर होई छैन, आम आदमी के बात के सुनत?, संम्पन लोक के गरज नई छैन। तखन त मिथिलाक विकाश नई होबाक मुख्य कारण येह जे हम सब समुचित ढंग स अपन बात के सरकार तक नई पाहुचा सकलौअखन कवि एकांत एक टा अनशन के घोषणा केलखिन, आब लिया आहु मे मारा मारी, बहुत युवा हिनकर समर्थन मे आयला, बहुत हिनका प्रोत्शहित सेहो केलखिन, बहुत संग मे ठार भेला, मुदा आहु मे किछू लोक अपन बुद्धिक प्रकासठा के परिचय द ई तक कहे लागला जे ले आब त कवि एकांत फइश गेला। हिनका आब पिपली लाईव बाला हाल भ गेल। काहू जे कवि एकांत की आहा के पिपली लाईव वला किरदार जांका बुरबक बुझाइत छईथ? कवि एकांत माँ मैथिली के ओ समर्पित बेट्टा छईथ जिनका स मैथिल युवा के प्रेरणा लेवक चाही। हुनक अई समर्पण,त्याग के अपन दूषित मानशिकता स गंदा करय बाला लोक के मात्र आते अनुरोध जे जदी आहा किछू कई नई सकाइत छि त आहा के कोनो हक नई जे सार्थक पहल करे बाला लोक के टाग खिची।आरे कवि एकांत एक हार के लोक छाईथ, हुनका बाली के बकरा बना देल गेल, ई सब विकृत मानसिकता स ओई सपूतक त्याग के गंदा नई करू। आहा के अते चिंता कवि एकांत के अइछ त रोकी लिय हुनक, कहियौन जे मैथिल सब आहा के ठगइत छईथ, देख लिय की जबाब भेटत।


text:
बेंगलुरु। 07 फरवरी। इंडियन एयर फोर्स के सुरक्षा अधिकारि सभ शनिवार दिन बेंगलुरु पर आतंकी हमलाक बड़का साजिश क' नाकाम क' देलन्हि। अधिकारि सभ अगला सप्ताह एहिठाम आयोजित होमै बला 'ऐरो इंडिया कार्यक्रम' से पहिने संदिग्ध युवक क' पकड़लैन्ह। हिरासत मे लेल गेल संदिग्ध केर जांच कायल जे रहल अछि।
ऐता के एयर फोर्स स्टेशन येलाहान्का (AFSY) मे वेल्डिंगक काज करै बला 24 साल के ममनून क' परिसर मे संदिग्ध रुप से टहलैत घरी हिरासत मे लेल गेल। सुरक्षा अधिकारि सभ द्वारा संदिग्ध के मोबाइल फोनक तलाशी लेला पर ओहिमे से एयर बेस के प्रतिबंधित एरियाक मैप के संगे फोन कॉल डिटेल्स मे सउदी अरब मे कैको बेर बात करबाक जानकारी सेहो सामना आयल। गिरफ्तार संदिग्ध लग से 9 सिम कार्ड सेहो बरामद कायल गेल अछि। एहि सब कारण से अधिकारी सभ गिरफ्तार युवक के आतंकी योजना बनेबाक तौर से देख रहल अछि। संदिग्ध यूपी के बुलंदशहर के रहिवासी बताओल जे रहल अछि।


text:
धर्मयुद्धक घोषणा भऽ चुकल अछि. देवभूमिक रक्षार्थ धर्माधिकारीगण अस्त्र-शस्त्र सं सुसज्जित भऽ युद्धोन्मत्त युवा कें संग लऽ सड़क पर उतरि गेलाह. आदिकाल सं धर्मदीप्त मिथिलाक संतान सब सेहो एहि धर्मयुद्ध मे निर्णायक भूमिका मे स्थान पेबाक लेल उताहुल देखा रहल छथि.
सबहक आंखि मे राम राज्यक सपना उज्जीवित देखा रहल छै. भने रामक जीवन आदर्श आ कर्तव्य सं ककरो कोनो मतलब नै तैयो "जयश्री राम" केर उद्घोष सं अपना कें रामानुयायी बताबय मे कियो पाछू नै. जकरा देखियौ सैह एखन राममय भेल अछि. सोशल मीडिया मे सक्रिय मैथिल सबहक पोस्ट आ टिप्पणी पढू तऽ लागत जे कियो ककरो स कम नै! शब्दवाणक अमोघ अस्त्र सं एक-दोसर कें कटबा मे होड़ाहोड़ी लागल छै. सब कें बुझा रहल छै वैह आखिरी योद्धा घोषित होयत जकरा कृतित्व सं हजारो सालक मिश्रित संस्कृतिक देश भारत मुक्त होयत आ एकल संस्कृतिक देश बनि जायत. देश मे एखन मूर्खताक अंतहीन प्रतियोगिता चलि रहल छै. पढल-लिखल मूर्ख दल नियमित एहन विचार उपस्थापित करैत अछि जे धर्मग्रंथ, साहित्य, इतिहास सब काहि काटि रहल अछि. कहुना मीडिया मे अपन उपस्थिति दर्ज करेबाक लेल उताहुल वचनासुर सब समाज कें अन्हार दिस हांकय मे कनिको गलती नै करैत अछि. आस्थावान, धर्मभीरु, दुख सं कातर आमजन पढल-लिखल मूर्खानंद सबहक बात सुनि विकल भेल जा रहल अछि. जकरा लग किछु ने, से सब किछु लुटेबाक लेल तत्पर. कालक्रम मे भारतीय सत्ता एखन एहन नेतृत्वक अधीन अछि जकर अंतिम लक्ष्य देश आ समाज कें बांटि अपन सत्ता सुरक्षित करब छै. सर्वोच्च राजनीतिक नेतृत्व निरंतर एहन उपक्रम कऽ रहल अछि जाहि सं लोकक ध्यान जीवनक न्यूनतम जरूरति सं हटि क’ अनर्गल विषय पर केंद्रित रहै. भाग्य आ भगवानक प्रताप सं से सदिखन उपस्थित भेटैछ. दुनिया भरि मे भने देशक खिधांस भऽ रहल छै, धरि देश मे ओकर तात्कालिक लाभ सत्ता कें उत्साहित केने छै. सत्ताधीश चाहि रहल अछि जे लोक अहिना भूखले पेट बिरहा गाबैत रहै जाहि सं ओकरा अपन मर्जी थोपबा मे कोनो व्यवधान नै होइ. विगत किछु साल मे शिक्षा, रोजगार केर अवसर घटि रहल अछि. सरकारी नौकरी सपना भेल जा रहल अछि. सरकारी उपक्रम सब निजीकरणक भेंट चढि रहल अछि. अधिकारक लड़ाइ क्षीण भेल जा रहल अछि. एकर प्रतिकार मे कोनो स्वर सामूहिक नै देखा रहल अछि. युवा लक्ष्यहीन दिग्भ्रमित भऽ चुकल अछि. ओकरा अराजक बना क’ सत्ता अप्पन खेल खेलि रहल अछि. समग्रता मे देश अभूतपूर्व संकटक सम्मुखीन देखा रहल अछि. दिशाक अभाव मे आम आदमीक दुर्दशा सुनिश्चित. कतहु परिवर्तनक आशा नै. विरोध कें देशद्रोह साबित कयल जा चुकल अछि. डर, संशय, अनिश्चितताक भयावह समय मे देखबाक इएह जे आब कोन देवता अवतार लेताह जिनका सान्निध्य मे देश गौरवमय इतिहास लिखबाक लेल उद्यत होयत! — गुमनाम फरिश्ता (मिथिमीडिया एंड्रॉएड ऐप हेतु एतय क्लिक करी. फेसबुक, ट्विटर आ यूट्यूब पर सेहो फ़ॉलो क' सकै छी.)